text:
Lis 99 cjartis inte scjate, in plui lenghis, par fâ zuiâ i fruts cu lis fameis e i lôr educadôrs.
99 PERAULIS, publicât di Futura Edizioni e fat di Silvana Schiavi Fachin, docente e formadore esperte di didatiche plurilengâl, cu la poie de ARLeF, al è un gnûf format ludic-didatic de Golaine “99domande”. Un libri in forme di scjate, cun dentri 99 cjartis di zûc, e ancjetantis peraulis, dissegnadis dai fantats dal Centri Diurni Punto Zero cu la colaborazion de ilustradore e responsabile dal progjet “Geneticamente diverso” Patrizia Geremia.
“99 Peraulis. Fevelâ cul mont, Parlare col mondo, Talking to the world” al promôf la educazion pluriculturâl e interculturâl tant che fondament di un percors educatîf plurilengâl, e al è pensât par judâ i fruts e i fantats des nestris scuelis a cressi cence prejudizis e stereotips, ma ancje braurôs dai alts valôrs de lôr tradizion storiche e culturâl. Lis peraulis, i proverbis, lis cjançons… a son declinâts in 15 lenghis: in efiets l’obietîf didatic al è chel di puartâ i fruts de scuele de infanzie e de primarie, in maniere divertente, ae scuvierte graduâl des analogjiis e des diferencis che a esistin tra lis diviersis visions dal mont, i diviers compuartaments, lis crodincis e lis opinions dai popui de Tiere, e a ricognossi lis corispondencis o lis diferencis che a son tra i elements lessicâi doprâts des lenghis par esprimi la diversitât culturâl e di pinsîr. L’ûs didatic dal zûc al pues partî dai dissens realizâts su lis cjartis par scuvierzi ce che i fruts a cognossin za sui argoments e lis ilustrazions presentadis, lassant lôr la libertât di esprimisi intes lenghis che a cognossin miôr: par furlan o talian, ma ancje in chês altris lenghis che a fevelin in cjase (par esempli un dialet locâl o di une altre regjon, une altre lenghe dal teritori tant che il sloven o il todesc) o une des lenghis de gnove imigrazion (l’albanês, il cravuat, il rumen). In bande dai dissens colorâts, ancje i tescj, de prime cjarte fin ae 99, si fasin man a man plui complès e articolâts: des piçulis filastrocjis, proverbis, disberdeelenghe, fin aes cjançons, aes storiis e aes poesiis di grancj poetis.
Il progjet de Golaine “99 domande” al à ancje un valôr sociâl, che lu fâs ancjemò plui preziôs, e al nas de idee che in graciis de culture si pues ufrî lavôr e integrazion sociâl a personis in situazion di disavantaç o cun disabilitâts fisichis/psichichis che se di no a saressin esclududis dal mont dal lavôr. Il progjet, di fat, al è realizât dal dut dentri dai laboratoris sociâi de cooperative e lis ilustrazions a son fatis dal centri socioeducatîf Punto Zero. Cuistant i libris di Futura Edizioni si contribuìs duncje a sostignî e a alimentâ un progjet sociâl che al cumbine culture, marcjât e solidarietât.
Informazions utilis su la publicazion e il progjet:
Par sostignî e inricjî il progjet – indreçât ai fruts, aes fameis e aes bibliotechis – sedi dal pont di viste ludic che dal pont di viste de didatiche intes scuelis, la cjase editore Futura e à realizât di là de scjate/libri in formât picinin 9×7, une serie di materiâi specifics pe ativitât didatiche in classe:
– lis 99Peraulis cun schedis zigantis (27×22) pe ativitât didatiche in aule;
– un CD-ROM che al conten il libri/zûc cu lis 99 cjartis in file singui di proietâ o di doprâ cu la L.I.M., e i 99 dissens in blanc e neri di stampâ e di fâ colorâ ai fruts.
Al è stât fat cun di plui de ARLeF un videotutorial “99Peraulis: cemût si doprial?” , presint in chest sît ae sezion Video, par ufrî sponts didatichis sul ûs di chescj materiâi dentri des classis.
Futura e ufrìs ancje la pussibilitât di organizâ, cun 99Peraulis e daûr domande, laboratoris cui fruts intes scuelis o bibliotechis e laboratoris par grups di insegnants sul ûs didatic des 99 cjartis. Par informazions: www.futuracoopsociale.it


c: text/html

text:
O vin volût scomençâ cheste rubriche sui museus etnografics dal Friûl partìnt di chel plui impuartant par ordin di grandece e ancje par vie che al è stât biadelore viert al public tal 2010, dopo agns di spiete. O fevelìn dal museu etnografic di Udin in Borc di Graçan, screât pôc plui di un an fa in chê biele suaze che al è Palaç Giacomelli.
Di lui o vevin za fevelât sul nestri gjornâl pôc dopo de inaugurazion intun articul di Erika Adami te rubriche Art-â (Zenâr 2011). O sin tornâts par fâ un pont de situazion a un an de sô vierzidure e par fevelâ des novitâts.
L’aiar che si respire dentri palaç Giacomelli al è chel di un museu vivarôs in vie di espansion; lis esposizions a vuidin il visitadôr intun viaç di almancul dôs oris dentri dal lôr passât, cence dismenteâ i nons o i mûts di dî di ogni ogjet o mistîr.
LA NOVITÂT_ Di cualchi setemane e je stade screade, te sale des esposizions temporaneis, une sezion dedicade al bosc, realtât impuartante tal paisaç rurâl furlan.
Un video d’epoche in blanc e neri al compagne la spiegazion de figure dal boscadôr, un mistîr che aromai no si cjate cussì di frecuent come une volte, ma che al jere fondamentâl pe risorse di len e di altris materiis primis (nemâi salvadis, pomis, resinis, semencis, etc.).
I boscadôrs a lavoravin simpri in “compagnie”, o ben in grup di plui personis che a vivevin par diviers mês (de Vierte fint ai prins mês dal Inviêr) tai casons in montagne, modificant cussì la vite sociâl di chei puescj. Panei esplicatîfs e ogjets esponûts a mostrin cemût che chest lavôr al ves dibisugne di fuarce fisiche ma ancje inteligjence, di coesion sociâl e di organizazion dal teritori. Par no fevelâ dai rifles economics su lis comunitâts dai paîs di montagne e ancje te toponomastiche, te onomastiche e tal lengaç. Par chest al è impuartant cognossi cheste realtât par comprendi miôr la nestre societât.
IN LENGHE_ Il museu si premure ancje di coinvolzi i visitadôrs te riscuvierte di peraulis e nons di ogjets tal lôr significât origjinâl. Si augurìn dut câs che l’ûs de lenghe furlane dentri dal museu etnografic al sedi slargjât inmò di plui: biei a saressin par esempli i panei descritîfs bilengâi. ■
Si ringracie la dot.re Tiziana Ribezzi pe disponibilitât.
Venusia Dominici
MUSEUS. Il Museu Etnografic dal Friûl............
O vin volût scomençâ cheste rubriche sui museus etnografics dal Friûl partìnt di chel plui impuartant par ordin di grandece e ancje par vie che al è stât biadelore viert al public tal 2010, dopo agns di spiete. O fevelìn dal museu etnografic di Udin in Borc di Graçan, screât pôc plui di un an fa in chê biele suaze che al è Palaç Giacomelli.

robotstxt: allowed

filter: keep


text:
Cul aparî dal web moderni, chel che i disin “web 2.0”, o vin vût ducj di rindisi cont de dibisugne di cambiâ i nestris compuartaments sul mût che vuê o podìn e o volìn jessi informâts di chel che al sucêt intal mont. La “diete mediatiche” che nô citadins o jerin usâts, componude di tv gjeneraliste, radio e gjornâi, e risultave in fin dai fats di podêle gjestîle cun facilitât: il volum limitât des informazions e des opinions sui acjadiments cuotidians che si esponevin al permeteve dut câs di cjatâ il propit ritmi, intal decidi cetant che o volevin jessi cjapâts dentri intes cjacaris dal mont.
Vuê metât dai talians, e forsit plui de metât dai furlans (la nestre Regjon e mostre de bande dai siei abitants statistichis di frecuentazion e di partecipazion al web plui altis a pet di altris Regjons) e gjave informazions e ponts di viste di internet, di chei sîts gjornalistics che a àn savût colonizâ in maniere savinte il web, inventantsi mûts gnûfs di contâ la croniche, o dai social network dulà che si iscrivìn par ricreâ lis nestris centis sociâls, la rêt relazionâl di gjenar amicâl o professionâl che ognidun di nô al costruìs intai propris spazis di socialitât online, conotant cussì la proprie identitât digjitâl.
Ma se dal sigûr Internet al à permetût pe prime volte a dute la umanitât, a dut il planet, di fâ sintî la proprie vôs inte coralitât dal web partecipatîf, tal stes timp al è rivât a furnî ai citadins struments par percepî miôr se stes intal propri esprimisi public; al è rivât a fâ in mût che lis coletivitâts che a abitin in concret i teritoris a podessin osservâsi intal lôr dâ imagjin di se intai paisaçs digjitâi.
Il ritmi, ciert, al è cambiât une vore.
O sin esponûts in maniere fisse a flus di comunicazion che a riclamin in maniere perentorie la nestre atenzion, ma il timp al è limitât e no podìn ciert cori daûr a dut. Anzit, propri la atenzion e je il ben vuê plui preziôs: ae television e ai media tradizionâi si son zontadis centenârs di fonts informativis, sîts di news, blog, lis discussions stracezornade dal sociâl network… A coventin struments par filtrâ il rumôr, par selezionâ chel che al merete pardabon la nestre atenzion, scomençant de cualitât stesse des personis che a fasin part des nestris rêts sociâls digjitâls – o par miôr dî, o vin di capî in curt cemût che al funzione Internet dal pont di viste de socialitât online –, e intune otiche ecologjiche cjapâ dentri lis particolaritâts dai diviers ambients digjitâi che o frecuentìn.
In ogni câs, di dutis lis comunitâts telematichis li che o podìn partecipâ vuê che la Rêt e à rindût trascurabil la distance gjeografiche tra lis personis, al risultarès paradossâl no restâ sintonizâts su la proprie realtât gjeografiche e teritoriâl, chê aree di pocjis desenis di chilometris di rai li che o vivìn la plui part de nestre vite e dulà che o sin cognossûts di persone.
Propit scoltant lis vôs locâls che a vegnin sù dai ambients digjitâi, doprant struments tant che Google Alert o lis funzions di ricercje di Twitter e Facebook impuestadis in maniere oportune cun peraulis clâf come “Friuli” o “Udine”, o podìn fâsi une idee tante plui articolade di ce che si fevele intes centis sociâls a nô plui dongje, di chei argoments plui bogns di movi la opinion publiche, e duncje fa il prin pas par jessi nô stes modernis Citadins 2.0.
Giorgio Jannis
FURLANS, DIGJITAIT FURLAN – LICÔF. Sintonizâsi su Social FriûlGiorgio Jannis
Cul aparî dal web moderni, chel che i disin “web 2.0”, o vin vût ducj di rindisi cont de dibisugne di cambiâ i nestris compuartaments sul mût che vuê o podìn e o volìn jessi informâts di chel che al sucêt intal mont. La “diete mediatiche” che nô citadins o jerin usâts, componude di tv gjeneraliste, radio e gjornâi, e risultave in fin dai fats di podêle gjestîle cun facilitât: il volum limitât des informazions e des opinions sui acjadiments cuotidians che si esponevin al permeteve dut câs di cjatâ il propit ritmi, intal decidi cetant che o volevin jessi cjapâts dentri intes cjacaris dal mont.


text:
Intal 1996 l’Istitût di Storie dal Moviment di Liberazion dal Friûl-Vignesie Julie al à publicât il libri «Il Confine Mobile», e propit cetant mobil al è stât il confin des regjons dal Alt Adriatic. Ocupantsi dome dal «secul curt», il Friûl intal 1918 al à viodût a slargjâsi il so teritori di Pontebe fint a Tarvis, intant che dopo la seconde vuere mondiâl l’Alt Lusinç – anetût ae Italie cun chê che e je stade la «Contee di Gardiscje»- al è passât ae Jugoslavie, cumò Slovenie.
ISTANCIS CHE A VAN INDEVANT DI AGNS_ Situazion diferente par Sapade che, intal 1852, ben prime de anession dal Friûl al Ream di Italie (1866), e je passade de nestre Patrie al Venit; destin simil pe zone di Puart. Di cualchi deceni, un moviment popolâr cressint sedi intal Venit Orientâl che a Sapade al domande di tornâ al Friûl. Intai ultins agns al è stât ancje plui di un referendum che, intal câs di Sapade, a àn vude une partecipazion fuarte cul 75% di chei che a àn dirit al vôt, e il 95% di Sì al Friûl.
La Provincie di Udin si è esprimude a pro de riunion e chê di Belum e rispiete la volontât popolâr. Un dissen di leç ordenari (il n.1126) al è daûr a jessi valutât de Prime Comission Afârs Costituzionâi dal Senât, e il Consei Regjonâl dal F-VJ si è esprimût martars ai 23 di Novembar cun vôt cuasi unanim (su 46 votants, l’unic che si è astignût al è stât Roberto Marin dal PdL).
INIZIATIVIS ANCJE IN RÊT_ Tra un passaç burocratic e chel altri, il sium furlan dai sapadins nol è lât al mancul, anzit si è rinfuarçât, come ancje la poie de nestre int ai comitâts referendaris atîfs. Alessandro Mauro e Luca Campanotto a àn dât vite su Facebook al grup: «Quelli che vogliono Sappada in Friuli», che in pôcs mês al à passât i cinccent sostignidôrs. Mauro, intune letare vierte, al invide i furlans a racuei firmis: «Par che Sapade e torni in Friûl» midiant di «une imprese gaudiose, biele e popolâr…che e meti ducj i politics e lis istituzions devant des propriis responsabilitâts, parcè che se la Regjon Friûl e volarà, e dome se la regjon e sarà disponibil a lotâ, Sapade e podarà tornâ in Friûl». In timps dulà che lis istancis autonomistichis si dan cuintri cuntun nazionalisim che al torne a saltâ fûr, e svole alte Sapade che si stime furlane e ladine e che e desidere a fuart fâ part de Regjon Autonome Friûl-Vignesie Julie che i è leade in sens storic.
Daniele Martina
ATUALITÂT – E svole alte Sapade su la acuile patriarcjâl............
Intal 1996 l’Istitût di Storie dal Moviment di Liberazion dal Friûl-Vignesie Julie al à publicât il libri «Il Confine Mobile», e propit cetant mobil al è stât il confin des regjons dal Alt Adriatic. Ocupantsi dome dal «secul curt», il Friûl intal 1918 al à viodût a slargjâsi il so teritori di Pontebe fint a Tarvis, intant che dopo la seconde vuere mondiâl l’Alt Lusinç – anetût ae Italie cun chê che e je stade la «Contee di Gardiscje»- al è passât ae Jugoslavie, cumò Slovenie.


text:
Domenie ai 3 di Setembar, a son stâts premiâts i miôr curtmetraçs presentâts al festival “Corto a Muris“, une iniziative che si fâs di agns par promovi la produzion cinematografiche, audiovisive e multimediâl amatoriâl e locâl.
Tra lis oparis presentadis, une in particolâr e à colpît la nestre scuadre di Youtubers dal canâl YoupalTubo. I zovins, di fat, a àn colaborât cun entusiasim ae edizion nr. 14 dal festival.
Cussì, il premi speciâl de ARLeF pe opare cinematografiche amatoriâl in lenghe furlane al è lât a “Valôr di scambi” di David Calligaris.
Cheste la motivazion de jurie: “La zovine protagoniste nus compagnie cun lizerece e fantasie a scuvierzi i siei desideris e lis sôs emozions esprimintsi par furlan. Un voli sul avignî dulà che lis gnovis gjenerazions si rindin protagonistis tal fâ vivi la lenghe e a contribuissin a alimentâ un patrimoni individuâl e coletîf straordenari“.


text:
Ikurriña
La Ikurriña al è un simbul dai Bascs e la bandiere uficiâl dal Paîs Basc, une des Comunitâts Autonomis de Spagne.
La bandiere e fo disegnade dai fondadôrs dal Partît Nazionalist Basc EAJ-PNV, Luis and Sabino Arana, su la base de bandiere britaniche, la Union Flag e je par solit viodude come simbul nazionâl ma no uficiâl dal Euskal Herria, teritori che al comprent dutis lis tieris storichis baschis. Si viôt spes ancje tal Paîs Basc Francês e je ancje part de bandiere no uficiâl di Saint Pierre e Miquelon, une comunitât di oltrimâr de France, logade inte Americhe dal Nord e che e dulà che si sistemarin marinârs bascs francês. La Ikurriña e je ancje il simbul dal Partît Nazionalist Basc (EAJ-PNV). Une polemiche esist sul so ûs par vie che al inizi e jere il simbul dome di une sezion dal partît, che de Biscaglie (Gipuzkoa ) e un grum di int e je convinte che e sedi miôr une altre bandiere par rapresentâ il teritori. Cuintri vers al è ancje l'ûs de svastiche prime dal 1930. Al esist ancje un altri simbul tradizionâl basc, il lauburu, che al dì di vuê al ven doprât dome di partîts minôrs.
La bandiere e fo designade intal 1894 par rapresentâ la provincie de Biscaglie (Vizcaya in spagnûl, Bizkaia in basc) jenfri di une colezion di siet bandieris, une par ogni provincie basche e une par dut il paîs. Purpûr, viodût che la ativitât dal PNV e jere pocje fûr de Biscaglie, dome la bandiere di chê provincie e fo ricognossude publicamentri. E fo tirade su pe prime volte intal "Euzkeldun Batzokija", une associazion che antenade dal EAJ-PNV. Il partît la adotà intal 1895 e, tal 1933, la proponè come bandiere par dut il Paîs Basc storic. La influence de bandiere britaniche e je probabilmentri dovude ai fuarts leams che in chê volte a jerin tra Bilbao e la Grande Bretagne.
Intal 1936, in graciis al fat che i Bascs a vevin acetât la "ikurriña" e su sugjeriment dal conseîr socialist Aznar, il Guvier Basc la adotà come bandiere de Regjon Autonome Basche. Il regjim dal Gjenerâl Franco la proibì tal 1938 (e fo invezit ancjemò doprât tai dipartiments bascs de France. E deventà un simbul di sfide – lis primis azions dal grup clandestin ETA e forin la esposizion di bandieris in puescj publics. Dilunc la transizion spagnule vierç la democrazione, e fo legalizade intal 1977. Doi agns dopo, il guvier basc la adotà come bandiere dal Paîs autonom Basc. E fo adotade ancje dai nazionaliscj intal rest des tieris baschis.
Il daûr ros al è simbul de int de Biscaglie (la raze); la crôs verde e pues rapresentâ il rôl di Guernica, un simbul des vieris leçs de Bizkaia, o Fueros; e parsore, une crôs blancje, simbul de devozion catoliche dai Bascs. Ros, blanc e vert a son deventâts i colôrs nazionâls bascs.
Non[cambie | modifiche il codiç]
Il non al è un neologjisim creât dai fradis Arana di ikur ("mark, sign", confronte cun il Catalan senyera). E fo pensade come peraule gjeneriche par "bandiere", ma ae fin e cjapà un significât precîs; vuê la peraule par basc par bandiere e je bandera, derivade dal spagnûl. Un procès simil si lu viôt ancje par altris neologjisims nazionaliscj bascs, come lehendakari e ertzaintza, creâts al inizi come tiermins gjenerâi, ma dopo aplicâts pratichementri dome pal President Basc e la Polizie Autonome Basc. La grafie origjinâl doprade dai Aranas e jere ikuŕiñ (la -a finâl al è l'articul definît basc); la grafie moderne e je ikurrin.
Figuris[cambie | modifiche il codiç]
-
Il daûr ros e lis riis verticâls, orizontâls e diagonâls a son similis al embleme dal Ream di Navarre.
-
Cavalîr cun la bandiere de Navarre, la ikurrina e la Arrano Beltza intun omaç ai membri dal ETA.
-
Il partît nazionalist basc di çampe Herri Batasuna al dopre un logo ispirât de Ikurriña.


text:
La Regjon e fasarà ridusi il flus de aghe in jessude dai poçs artesians. Cheste la prime decision de taule tecniche pe scjarsetât di aghe inmaneade de Regjon Friûl Vignesie Julie. L’obietîf, al à sclarît l’assessôr regjonâl pal Ambient Fabio Scoccimarro, al è dut câs di no penalizâ i citadins.
Ridusi il flus dai poçs artesians al permetarà di sparagnâ aghe. Ae taule tecniche volude de Regjon a partecipin Arpa, i gjestôrs dal servizi idric, une rapresentance dai Comuns (Basse furlane, Pordenonês e dal Lusinç), la Protezion civîl, la Universitât di Triest, l’Ordin dai gjeolics e lis associazions ambientalistis. (A.D.G.) – 15.07.2022
Decidude la riduzion de aghe che e va fûr dai poçs artesians
La Regjon e fasarà ridusi il flus de aghe in jessude dai poçs artesians. Cheste la prime decision de taule tecniche pe scjarsetât di aghe inmaneade de Regjon Friûl Vignesie Julie. L’obietîf, al à sclarît l’assessôr regjonâl pal Ambient Fabio Scoccimarro, al è dut câs di no penalizâ i citadins.


text:
Vincjesîs indagâts, un “dam” di almancul un centenâr di milions. In sintesi estreme, a son chescj i numars che a cjapin dentri lis acusis pes “bonifichis legris” inte Lagune di Grau e di Maran. Bonifichis, daûr de acuse, in grande part injustificadis e “inventadis” a pueste par sglonfâ i conts di un sisteme che di fat al coventave dome par drenâ bêçs publics, di Stât e Regjon. La tutele dal ambient e de salût publiche tant che rimpin par afârs tant plui privâts. Cemût che a laran a finî lis robis, o starìn a viodi.
Ma la inchieste e ufrìs la ocasion par resonâ suntun “modus operandi” che no dome nol ven dislidrisât, ma anzit – viôt i câs dal Expo 2015 – al ponte a consolidâsi, complice une burocrazie che al è pôc clamâle borboniche, e zonis grisis, in plui di episodis dibatûts che – cemût che al è sucedût inte Basse intai agns passâts – a àn fat cressi la difidence viers gnovis prospetivis di invistiment e di disvilup, su la onde, tant par citâ, di chei câs Canone e Fingel che a àn tignût bot a dilunc su lis cronichis.
E cussì, intal dubi, miôr la paralisi. Intal periodi de gjestion comissariâl de Lagune, inte aree de Ausse Cuar diviersis aziendis a àn rinunziât a progjets di espansion par vie dai coscj proibitîfs dai carotaments imponûts dal plan di caraterizazion che vuê al podarès risultâ – ae lûs des investigazions – esagjerât o adiriture dal dut inutil. Gnûfs insediaments a son risultâts impussibii ancje par vie di chês indicazions sul tas di intosseament de aree che – cemût che al jere stât sotlineât di cualchi esponent dai Industriâi in chê volte – a rindevin impussibile ancje dome la imatricolazion di une gnove auto a benzine o diesel in dute la aree cence intopâsi intal pericul di passâ i parametris. E ce dî dal recupar dai pantans? Prescrizions su prescrizions che ae fin a ridusevin a un tierç la capacitât des vascjis di jemplade, par esempli. E timps biblics, cun comitâts tecnics sientifics che si devin adun a ritmis lungjons, che di chei si si son lamentât plui voltis i stes vertiçs de Ziac. Ma dut al è lât indevant compagn.
Epûr, intant, si è lâts indevant a ripeti e a ribati a ducj i nivei – cjapâts dentri chel politic e imprenditoriâl – la impuartance e la strategjicitât de Ausse Cuar e di chê part de Basse Furlane: lis potenzialitâts, mai disfrutadis al miôr, di Puart di Noiâr, tant che stazion par fâ rivâ materiis primis o imbarcjâ manufats di espuartâ des aziendis furlanis; il colegament cu la rêt autostradâl o la vicinance cun Çarvignan e la sô linie feroviarie (e chel Interpuart ogjet di polemichis e plans di rilanç ripetûts). Ducj elements che a varessin podût atirâ invistiments, ancje forescj, e progjets di insediament e di disvilup, cumò ridots cuasi a operazions “spot” (e no dutis cun risultât feliç). Il stes Consorzi Ziac al è finît tal mieç di polemichis pe sô gjestion (e no dome par cualchi assunzion contestade) e cualchi indebitament di masse, che cualchidun al à stimât come minim no oportun.
Se chest al è il cuadri de situazion, ae lûs dai episodis dal passât e des investigazions di cumò al è il pericul di une altre pierdite di credibilitât e di ciertecis. E, di consecuence, di fiducie, ingredient indispensabil par atrai i invistiments, par esempli. Soredut chei forescj o di altris zonis di Italie. I varis report internazionâi a van indenant intrepits a relegâ, dâts ae man, il nestri Paîs intes retroviis pe pussibilitât di “fâ imprese” (viodêt il resint “Doing business 2015”, che nus mande indaûr dal 52 al 56 puest mondiâl). Burocrazie, coruzion, zonis grisis… Almancul in chel – cumò che ancje a nivel politic centrâl al somee che e prevali la tentazion di ripuartâ dutis lis regjons ae «ordenarietât» – al sarès oportun che il Friûl si dimostràs “speciâl”, fasint un pocje di clarece e un pocje di pulizie. ❚
Linux
Par no restâ impaltanâts tes bonifichis de lagune............
Vincjesîs indagâts, un “dam” di almancul un centenâr di milions. In sintesi estreme, a son chescj i numars che a cjapin dentri lis acusis pes “bonifichis legris” inte Lagune di Grau e di Maran. Bonifichis, daûr de acuse, in grande part injustificadis e “inventadis” a pueste par sglonfâ i conts di un sisteme che di fat al coventave dome par drenâ bêçs publics, di Stât e Regjon. La tutele dal ambient e de salût publiche tant che rimpin par afârs tant plui privâts. Cemût che a laran a finî lis robis, o starìn a viodi.


text:
La Bienâl di Vignesie e à invidât l’artist Giorgio Celiberti, pitôr e scultôr nassût a Udin intal 1929, che inte sô lungje cariere al à vinçût diviers premis, al à partecipât a mostris coletivis e monografichis inmaneadis di diviersis istituzions museâls. Intal 1948, cuant che al veve a pene 19 agns, al fo invidât pe prime volte ae Esposizion internazionâl di art di Vignesie dal 1948 cu la opare titulade “Ferrovia”, par tornâ dopo intal 1950, 1954, 1956 e intal 2011, in ocasion dal 150º aniversari de Unitât di Italie. Miercus ai 5, aes 3 di dopomisdì al sarà ae biblioteche ASAC de Bienâl di Vignesie par ricuardâ i ponts plui impuartants de sô cariere, partide propit in lagune. (A.I.) – 03.10.2022
104


text:
Dal romanç di Victor Hugo, “Notre Dame de Paris” e je la opare popolâr moderne plui famose tal mont, e un dai spetacui plui grandons metûts in vore. Voltât e adatât in nûf lenghis diviersis, in Italie al à debutât ai 14 di Març dal 2002 a Rome inte version di Pasquale Panella cu lis musichis di Riccardo Cocciante. Dopo cuasi 1500 replichis, par celebrâ 20 agns di sucès, il spetacul al torne cun dut il cast origjinâl de prime aparizion. Dome une tape in Friûl, a Villa Manin di Passarian, di vinars ai 8 a domenie ai 10 di Lui. (A.I.) – 08.07.2022
67


text:
La rivelazion des Scrituris21 di Avrîl 2007
O vevi juste celebrade la pasche cu lis mês comunitâts, cuant che, a colp, mi à brincât il mâl e o soi tornât a plombâ tal scûr orent dal vinars sant, cu la vite ti sta bandonant e la sensazion di jessi rivât insomp (o dapît) de tô corse. Cjantantmi ingredeât tes cjadenis dal mâl fisic e psicologjic, dute la mê vision sflandorose, positive, pascâl de esistence, cu la sigurece che dut al finis in glorie e che no esist situazion o condizion che no vegni riscatade e nobilitade de vitorie di Crist, si è sfantade come un bugjel di biciclete cuant che sintive tun claut. Anche parcè che, cjalant e sintint i miei compagns di sventure, ognun cu la sô crôs e cui siei dubits, ancje jo mi confusionavi e o scomençavi a clopuçâ.
Sore dut un, tant provât de vite e deludût di dut, mi à impressionât e dibot metût in crisi. Fevelant dal dolôr chal è tun ospedâl e in proporzion ben plui grande e tragjiche tal mont, al sostignive che nol po esisti un Creadôr chal à fatis lis robis cussì malamentri e un Signôr che nol rive a paronâ il mâl, a judâ lis sôs creaturis, a salvâlis di tantis soferencis e de robe plui assurde, la muart. Muart e Diu a son incompatibii, parcè che Diu al è vite e autôr di vite, cu la cuâl che la muart, ogni muart e dut ce chal puarte a la muart, a son la negazion de vite. Jessint om di culture, mi à tirât fûr ce che Fedor Dostoevskij (1821-1881) al à scrit a proposit des soferencis di un frut, vignût tal mont cence domandâ e che al patis cence vê fat o mertât nuie. Seont il gran scritôr rus, un frut malât al vanifiche dute la dogmatiche. E a mi, romantic ancje tal ospedâl, mi è vignût tal cjâf Oscar Wilde (1854-1900) là chal dîs che lis lagrimis di un frut tun curtîl scûr di Londre i gjavin al soreli dut il so sflandôr. Jentrant in confidence, mi à contât di un zovin di Tresesin, muart cualchi an indaûr, chal à tribulât tant, ma tant prime di murî scanât di dolôr e cunsumât dal mâl, che ducj si domandavin invelegnâts cemût che un Signôr, sal jere, al faseve o al lassave tribulâ in chê maniere selerade une puare anime nocente. Se ancje, come chal dîs lui, i dan il paradîs, rivarano cincuante paradîs a rifondilu dal mâl chal à frontât in chest mont?.
O sai che a son lis solitis, classichis obiezions su la contraditorietât fra Diu e il mâl, che un cualunche scuelâr di teologjie, e tant miôr un teolic, tes distrighe. Però une robe e je fevelâ di Diu e di mâl di front a un tai di vin o tun incuintri culturâl e une robe e je fâti chestis domandis biel che il mâl ti sfruçone dì par dì. Resonant, e resonant ben, il mâl e la muart a son la sconfite di Diu e il plui gran acusadôr cuintri di lui e de sô esistence e provedence. Nol è di maraveâsi se, denant dal mâl personâl e dal mont, plui di un si cjate a scûr e al rinunce a cirî ce che, seont lui, nol esist.
No volevi fâ un contraditori cuntun che al sfladassave come me. Un bon rapuart uman al vâl plui di une discussion teologjiche astrate. Mi è vignût però tal cjâf il câs dai doi dissepui di Emaus e des peraulis che ur dîs il compagn mistereôs e providenziâl: Il Crist no vevial forsit di patî dut chest e dome cussì jentrâ te sô glorie? E scomençant di Mosè e di ducj i profetis, ur spiegà ce che dutis lis Scrituris a disevin di lui (Lc 24, 26-27). Se la soference e je viodude e vivude seont la rude razionalitât e je un scandul e une assurditât. Se invezit si va plui indenant e si le cjale seont la rivelazion des Scrituris, alore e devente la strade privilegjade e sigure par jentrâ in glorie.


text:
Rest:/ Paolo Roseano, Anna Madriz. - Udin : Societât Filologjiche Furlane, 2017. - 243 p. ; 17 cm. -(Strumenti ; 9)
An edizion:2017
ISBN:978-88-7636-255-2
Presit:€ 7,50
Presit Socis SFF:€ 5,00
Contignût:Gramatiche de lenghe furlane scrite par furlan, une gramatiche descritive, rigorose ma ancje pratiche, une vuide al biel scrivi e al biel resonâ par furlan.
Condividi
-30% pai socis
de Societât Filologjiche Furlane
Spedizion
Lis spesis di spedizion (traspuart, imbalaç e bol) a son a caric dal compradôr. La marcjanzie e viaze a risi dal compradôr.


text:
Fin ae metât dal Cinccent, ancje in Friûl, lis feminis no vevin rivât a vignî fûr tal cjamp de art, risiervât ai mascjos. A vignivin tignudis par ogjets di rapresentâ. Nie di plui. A deventin, però, finalmentri protagonistis cun Irene di Spilimberc (1538/1559), la plui innomenade pitore furlane. Il nono Zuan Pauli da Ponte al jere amì di Tiziano, che i fasè il ritrat e che, al pâr, al sedi stât mestri de fantacine. Tal sofit dal salon di bal dal palaç dai marchês Mangilli, in place Garibaldi a Udin, al è un fresc di Domeni Fabris che le piture intant che e fâs il ritrat a Tiziano. E ancje il grant pitôr venezian i fasè un ritrat (la opare e je ae National Gallery of Art di Washington). Irene e copià cuadris di Tiziano e ae piture e metè dongje poesie e musiche, tant che la sûr Emilia. Par savêndi di plui, no stait a pierdisi la mostre itinerante “La muse zentîl de Patrie”, part dal omonim progjet ideât e coordenât di Sandri Di Suald pal assessorât ae Culture de Provincie di Udin e che al à puartât ancje ae publicazion di un catalic trilengâl e ae creazion di un marc.
L’intent dal progjet? Chel di fâ lûs su la part che a àn vût lis feminis artistis de Patrie, profitant de ricorence dai 500 agns dal riviel popolâr furlan de Joibe Grasse par fevelâ di Lucina Savorgnane, che e à ispirât la novele “Giulietta” scrite dal so inamorât Luigi Da Porto, ae fonde dal “Romeo&Juliet” di William Shakespeare. La storie di Lucina e Luigi e je dome il rimpin par fevelâ di cetantis altris robis: vicendis storichis, cronachis di Udin, topografie de citât, musiche e bal, e, juste apont, des artistis dai secui stâts, un cantin pardabon pôc cognossût. Cui aial sintût fevelâ, par esempli, di Felicita Sartori? Di massarie a preseade ritratiste e dame di cort te Dresde di Augusto II di Sassonie, daspò jessisi maridade cuntun dai siei conseîrs. Felicita (1715/1760) e jere gnece dal pitôr e scultôr gurizan Antonio Dall’Agata, amì di Rosalba Carriera, innomenade ritratiste veneziane, che e tignì in cjase la zovine, tacant dal 1728, tant che arleve preferide e, almancul sul imprin, tant che inserviente. De Carriera e fo arleve ancje Mariane Carlevarijs (1703/post 1750), fie di Luche, il famôs pitôr di viodudis udinês. E ve un ciert sucès a nivel udinês, ancje se e jere une artiste mediocre, Ipolite Venier (doc. 1737/1774), fie dal plui cognossût Zuan Pieri, che al judà a piturâ i frescs dal sofit dal presbiteri de glesie de Sante Trinitât a Mortean. In corispondence cun Antoni Canova e fo Marianna Pascoli (1790/1846), fie di un cjargnel che al jere lât a stâ a Monfalcon, pitore come la sûr Luigia (1805/1882).
Par cognossi altris feminis ativis tal cjamp de art – cemût dismenteâ, par esempli, ae fin dal Votcent, Cora Slocomb di Brazzà, che e fondà scuelis di pontine a fusei a Breçà e a Feagne? –, lait a viodi la mostre (a Tumieç tal mês di Novembar), che il so ideatôr e definìs une sorte di “Biblia pauperum moderne”. Tescj sempliçs e lizêrs a zuin cu lis emozions ancje in gracie di une impostazion grafiche inmagante (che si gjolt ad implen tal catalic) e di une sielte iconografiche rafinade e di grande fuarce comunicative. Dait un cuc aes imagjinis ineditis des cantinelis. Pardabon bielis.
ERIKA ADAMI
CULTURE – ART-Â. La muse zentîl de Patrie............
Fin ae metât dal Cinccent, ancje in Friûl, lis feminis no vevin rivât a vignî fûr tal cjamp de art, risiervât ai mascjos. A vignivin tignudis par ogjets di rapresentâ. Nie di plui. A deventin, però, finalmentri protagonistis cun Irene di Spilimberc (1538/1559), la plui innomenade pitore furlane. Il nono Zuan Pauli da Ponte al jere amì di Tiziano, che i fasè il ritrat e che, al pâr, al sedi stât mestri de fantacine. Tal sofit dal salon di bal dal palaç dai marchês Mangilli, in place Garibaldi a Udin, al è un fresc di Domeni Fabris che le piture intant che e fâs il ritrat a Tiziano. E ancje il grant pitôr venezian i fasè un ritrat (la opare e je ae National Gallery of Art di Washington). Irene e copià cuadris di Tiziano e ae piture e metè dongje poesie e musiche, tant che la sûr Emilia. Par savêndi di plui, no stait a pierdisi la mostre itinerante “La muse zentîl de Patrie”, part dal omonim progjet ideât e coordenât di Sandri Di Suald pal assessorât ae Culture de Provincie di Udin e che al à puartât ancje ae publicazion di un catalic trilengâl e ae creazion di un marc.


text:
Risultati ricerca
Elementi trovati: 29069
Monografia a stampa
Cividât : 76n Congres, 26 setembar dal 1999 / a cura di Enos Costantini, Claudio Mattaloni e Mauro Pascolini
Udine : Societât filologjche furlane, 1999
I vol.: XII, 584 p. : ill. II vol.: 582 p. : ill.
Monografia a stampa
Tumieç : 75n Congres, 4 otubar dal 1998 / a cura di Giorgio Ferigo e Lucio Zanier ; Societât filologjiche furlane
Udine : Società filologica friulana, c1998
Monografia a stampa
Udine : Società filologica friulana, c1997
Monografia a stampa
Udine : Società filologica friulana, c1996
Monografia a stampa
Ciasarsa : San Zuan, Vilasil, Versuta : 72n Congres, 24 di setembar dal 1995 / a cura di Gianfranco Ellero
Udine : Societât filologjche furlane, c1995
Monografia a stampa
In Guart : anime e contrade della Pieve di Gorto : 71n Congres, 18 di setembar dal 1994 / a cura di Manlio Michelutti
Udine : Societât filologjche furlane, c1994
Il CD contiene : Canti liturgici tradizionali.
Monografia a stampa
Mortean Lavarian e Cjasielis : 70n Congres, 26 setembar 1993 / a cura di Giuseppe Bergamini e Gianfranco Ellero
Udine : Societât filologjche furlane, c1993
Monografia a stampa
Âs Int e Cjere : il territorio dell'antica Pieve d'Asio : 69n congres, 20 di setembar 1992 / a cura di Manlio Michelutti
Udine : Societât filologjche furlane, c1992
Monografia a stampa
Udine : Societât filologjche furlane, c1991
Monografia a stampa
Udine : Societât filologjche furlane, c1990


text:
Sabide ai 23 di Setembar, aes 11 de matine, si tignarà la consegne anuâl dai Trucioli d’oro de Fantoni. Ae cerimonie che si tignarà intal campus di Osôf, la aziende a disarà graciis ai dipendents che a son rivâts ai 20 agns di colaborazion.
Di là de consegne dai ricognossiments a une trentine di premiâts, la ocasion e sarà buine par fâ il pont sul moment economic e sui invistiments in cors. Dopo i intervents di Giovanni e Paolo Fantoni, al intervignarà l’assessôr regjonâl aes Financis Barbara Zilli. (a.d.g.) – 18.09.23


text:
E torne dai 14 ai 17 di Setembar a Lignan la “Italian Bike Week”, la manifestazion di fin Istât che e siere la stagjon iniziade in Mai cu la Biker Fest International. E compagn di chê, e pues contâ su la presince dai autos americans, che a saran protagoniscj a cuatri ruedis de seconde edizion dal “US Car on the Beach”. A cualchi mês de “US Car Reunion”, che e à puartât a Lignan plui di 400 veturis di produzion statunitense, i potents motors americans a tornaran a animâ la localitât: si spietin centenârs di veicui (par inglês: “muscle car”, “pick up”, “hot rod”…) di dute Italie e dal forest, pe tradizionâl parade di domenie di matine. I modei plui rârs e i esemplârs miôr conservâts a saran premiâts di une jurie di esperts. (A.I.) – 13.09.2023
12


text:
Faune
Mamifars
Tra i mamifars presints tai boscs di Muçane o cjatìn il cenglâr (Sus scrofa), il cjavrôl (Capreolus capreolus), la bolp (Vulpes vulpes), il jeur (Lepus europaeus), il tac (Meles meles), la bilite (Mustela nivalis vulgaris), la Mustela putorius, la faìne (Martes foina), il sghirat (Sciurus vulgaris), il riç (Erinaceus europaeus italicus), il farc (Talpa europaea) e tancj altris piçui mamifars.
Uciei
Tai boscs di Muçane e tal teritori dulintor si cjatin tantis speciis di uciei, in gracie de unicitât dai boscs di planure e de vicinance da la lagune di Maran..
Retii
I retii a àn dibisugne par vivi e par riprodusisi di cundizions ambientâls particolârs: disponibilitât e varietât di predis, presince di ambients adats (secs e/o umits), puescj juscj par fâ i ûfs, sucrits e tanis par passâ l’Invier.
Anfibis
In gracie de bondance de aghe, i boscs di Muçane i dan acet a di un grum di speciis di anfibis. I anfibis plui comuns dai boscs di planure e des risultivis a son i crots, che a frecuentin lis lamis e che a son rapresentâts di dôs speciis: Pelophylax lessonae e Pelophylax esculentus.
Pes
Il teritori di Muçane, dal moment che si cjate juste tal jenfri tra la lagune di Maran a Sud e la linie des risultivis a Nord, al è siôr di aghis. Tra lis plui impuartantis si à il flum di risultive Ravoncli, che dilunc vie dal so cors al mude il so non in Muçanele, il flum Turgnan e il canâl Cormôr, di origjin moreniche e di caratar torenziâl, che al è stât canalizât te sô ultime part tai agns Cincuante.
Insets
I boscs di Muçane a platin un tesaur di biodiversitât ancje in gracie de presince di une grande varietât di insets.
Tai boscs si manten in ecuilibri cu lis plantis une entemofaune siore di speciis che a vivin de sostance organiche primarie produsude dai arbui e dai arbossits. Ven a stâi i insets che a partegnin ai trê grancj ordins dai lepidotars, coleotars e imenotars.


text:
Ore
Il panel des preferencis de Ore si divît in cuatri schedis:
Date e ore
De bande di çampe, tu puedis stabilî il dì dal mês fasint un sempliç clic tal calendari. Tu puedis cambiâ il mês e l'an fasint clic su di chei e doprant lis frecis sù/jù che a son a diestre opûr lis frecis de tastiere.
Compagn a diestre, tu stabilissis la ore. Opûr spostant a man lis speris dal orloi.
Fûs orari
Al baste cjatâ e sielzi il to paîs inte liste dai continents e fracâ
A diestre tu cjatarâs la ore dal fûs orari atuâl e la anteprime di chel che tu âs sielt.
In plui de bande di diestre e je une impostazion pal orloi hardware dal to computer. Si à dôs modalitâts pal orloi:
Ore di rêt
Stabilî la date e la ore a man e je une operazion une vore sorpassade se si è tacâts a internet. A esisitin servidôrs publics che a dan il segnâl orari plui precîs.
Cui botons/ tu puedis zontâ/gjavâ i servidôrs NTP ae/de liste.
Lis caselis di selezion sot a disin al sisteme: “”, vâl a dî sincronize no dome cun chel cumò selezionât, e “ ”, vâl a dî che tu puedis stâ sigûr che l'orloi al mostrarà simpri la ore juste.
Tu puedis fâse par erôr tu âs eliminât un servidôr NTP che al funzionave e fâ par sincronizâ a man il to orloi. Si pues rivâ a sincronizâ ancje de rie di comant (o cuntun script):
Time --update
Orloi
La ultime schede e mostre lis opzions dal orloi mostrât intal Deskbar. Lì tu puedis disabilitâ dal dut l'orloi cu la casele di selezion plui in alt. Chês che a restin si spieghin di bessolis.
In ogni schede al è un botonche al puarte indaûr aes impostazions che a jerin ativis cuant che si à inviât lis preferncis de Ore.


text:
Un zovin forest al è muart al cricâ dal dì di vuê dopo di un incident stradâl a S. Marc di Merêt di Tombe dilunc de ex strade provinciâl 60. Intant che al jere daûr a pedalâ in siele a une biciclete l’om si scuintrât cuntun camion e al è stât sbalçât par 10 metris intun fossâl.
Sul puest e je rivade une ambulance di Codroip e la machine di emergjence mediche di Udin. La Sores e à alertât ancje lis fuarcis dal ordin e i pompîrs.
Magari cussì no, ai socoridôrs nol è restât altri di fâ se no decretâ la muart dal om, pes feridis tant gravis ripuartais intal incident.
A Tresesin, invezit, dilunc de statâl Pontebane ae altece cu le crosere cun vie Udin, une machine si è crevade cuintri un platin e dopo e à cjapât fûc. Doi zovins a son restâts ferîts in maniere serie. Dopo l’alarme lançât cuntune clamade al Nue112, la Sores e à inviât une machine di emergjence mediche che di Udin e la ambulance di Tarcint. Sul puest ancje une scuadre des Vuardiis dal fûc che a àn lavorât par estrai lis personis dal abitacul. I doi zovins a son stâts traspuartâts al ospedâl Santa Maria delle Misericordia di Udin cu la ambulance.
Altri incident a Basilian. Dilunc de statâl 13 Pontebane, dilunc il trat tra Visepente e Cjampfuarmit, un zovin che si cjatave ae vuide dal so auto al à pierdût il control e al è lât a sbati cuintri un platin. Sul puest l’ecuipaç di une ambulance di Codroip e i pompîrs. Il zovin al è stât traspuartât al ospedâl di Udin in codiç zâl. (ADG) – 8.12.2022


text:
L’autôr furlan di fumuts Manuele Fior (classe 1975) al à a pene vinçût, ai 29 di Otubar, il premi «Gran Guinigi» tant che «miôr autôr unic» al festival Lucca Comics cu la storie «Cinquemila chilometri al secondo». La manifestazion e je la plui antighe de Europe in chel cjamp, e il premi une sorte di Oscar dal fumut. Une des primis oparis di Manuele e jere par furlan: il libri a fumuts «Cuatri bogns motîfs», che La Patrie dal Friûl lu regalave cu la formule «abonament + regâl».
Manuele, passe 3 agns indaûr cu la Patrie si podeve vê il to libri «Cuatri bogns motîfs». Cuant che tu lu dissegnavis, varessistu mai imagjinât di rivâ cussì lontan?
Jo o ai simpri dissegnât e let fumuts ma no varès mai crodût di rivâ adore a fâlu di lavôr, ancje se la sperance e je simpri. Il «Gran Guinigi» e je stade la plui grande sodisfazion de mê cariere, rivade dal dut inspietade. No ai peraulis.
Il to al è un percors che al ti à puartât a vivi fûr dal Friûl, cumò a Parîs. Nus al contistu?
O ai fat l’Erasmus a Berlin intant dai miei studis di architeture, e dopo che mi soi laureât o soi lât indevant a vivi là sù: al jere stât un grant svilup di lavôr in architeture e o vevi cjatât vore facilmentri. Cui agns invezit si cjatave simpri mancul lavôr e mi soi proponût tant che autôr di ilustrazions e fumuts. A un ciert pont, dopo vot agns tes Gjermaniis, mi soi trasferît in Norvegje cu la morose, che e jere di là. Ancje a Oslo o ai fat fumuts e ilustrazions: cualchi colaborazion e resist ancje cumò. Daspò di un pâr di agns si sin lassâts cu la morose e, par vie di un amì, mi soi trasferît a Parîs. A chel pont, dutis lis esperiencis che o ai fat prime a àn rindût: in France la editorie tal cjamp e je tant plui madure. O ai cjatât editôrs che a àn crodût tal gno lavôr e cumò o fâs tant che mistîr l’autôr di fumuts.
Continus alc dal to libri «Cinquemila chilometri al secondo» che al aparten al gjenar di chei che si ur dîs “romançs grafics”.
E je la storie di trê fantats e dai lôr viaçs che a influencin il lôr rapuart. Lucia e Piero, simbui di une gnove gjenerazion plui mobile e cosmopolite, si spostin de Italie ae Norvegje (Lucia), e de Italie al Egjit (Piero); il tierç (Nicola), nol lassarà mai la Italie. Il fumut al fâs part di chest gnûf gjenar, il «romanç grafic»: une definizion nassude di pôc par descrivi une storie a se, che e tache e che e finìs intun unic numar; duncje nol è un prodot seriâl tant che Dylan Dog o strichis tant che Linus. Al è tant che un romanç, ma a dissens.
A cui ti ispiristu come dissen?
Par me il fumut al è une grant cjalderon dulà che a finissin mil influencis: no ‘nd ai une precise. Ancje il cine mi influence, come ducj i fumuts che o lei, ancjemò cumò, a pacs.
Cemût viodistu il rûl dal fumut in dì di vuê?
Secont me, cumò e je la forme di espression che e rive a jessi plui in sintonie cu la realtât e a descrivi i siei problemis. Come che une volte – tai agns ’60 e ’70 – e à fat la musiche, che vuê no le viôt cussì rapresentative. Mai come in chescj agns si viodin cussì tantis «vôs personâls» in Italie. E no sai cemût che a fasin a lâ indevant, stant che chescj autôrs no son promovûts e i fumuts no si vendin tant come ca sù.
E ce puedial dâ il fumut al furlan?
Il fumut al è un imprest potenton tal cjamp de educazion: sedi di piçui, sedi dopo par imparâ une lenghe foreste la prime maniere che si dopre al è il lengaç des imagjins. Pal rest, cul fumut al è pussibil contâ ogni sorte di storie, come che o vin fat cun «Cuatri bogns motîfs». Dopo di chê esperience, jo e gno fradi Daniele (autôr dai tescj) o vin cirût di fânt un altri ma no vin cjatât tant bon acet. Pe mê esperience, in chei che si ocupin di promovi il furlan o ai viodût une cierte rigjiditât e pocje vierzidure.
DREE VENIER
ATUALITÂT – Il Fior de leterature (dissegnade)............
L’autôr furlan di fumuts Manuele Fior (classe 1975) al à a pene vinçût, ai 29 di Otubar, il premi «Gran Guinigi» tant che «miôr autôr unic» al festival Lucca Comics cu la storie «Cinquemila chilometri al secondo». La manifestazion e je la plui antighe de Europe in chel cjamp, e il premi une sorte di Oscar dal fumut. Une des primis oparis di Manuele e jere par furlan: il libri a fumuts «Cuatri bogns motîfs», che La Patrie dal Friûl lu regalave cu la formule «abonament + regâl».


text:
“I lavôrs di rinovament des termis di Grau, che par chei a son stâts za mitûts a disposizion 5,5 milions di euros pal prin lot, a van indenant di mût che la struture e sedi operative prime de prossime stagjon estive. La intese firmade di pôc tra Regjon, Comun di Grau e PromoturismoFVG e permetarà l’afidament dal lot sucessîf dentri dal 2023 e la realizazion dal gnûf pôl termâl. A son stadis passadis di fat lis dificoltâts urbanistichis leadis al progjet di ampliament des termis e, a curte, a saran definîts ancje i coscj pai dirits di superficie”.
Lu à dit l’assessôr regjonâl aes Ativitâts produtivis e turisim Sergio Emidio Bini ae fin de visite, cheste matine, al cantîr des termis di Grau, fate adun cul sindic de citât Claudio Kovatsch, al president dal Grado impianti turistici (Git) Roberto Marin e al diretôr di PromoturismoFVG Antonio Bravo. (ADG) – 1.12.2022


text:
Cjistielgnûf
Il cjistiel di Castrum novum, fat sù dal 1150, prime al fo di un sorestant bavarês vassal de Glesie di Aquilee e daspò al passà ai conts di Gurize, par deventâ in fin feut dai Savorgnans par concession de republiche venite.
Il cercin dal cjistiel si pues ricostruîlu dome in gracie di chel pôc che ancjemò al esist e di cualchi disen antîc. Al jere su doi plans, il plui alt riservât al turion cuadrât che ancjemò al esist, cun lâts di siet metris e parêts gruessis un metri e cuarantecinc, e cuntun zîr di muris. Il perimetri di chest riplan al jere sù par jù di novante metris. Plui in bas e jere une seconde cente che e dave acet aes cjasis dai “habitatores”. Dut il complès, di forme cuasi ovâl, al veve un perimetri di cirche cent e otante metris. Des bandis a tramontane e a soreli jevât a corevin spalts che al reste cualchi segnâl ancjemò vuê. La bande a soreli a mont e jere invezit parade dal cret che al ven sù a plomp. Su cheste parêt di cret a jerin stâts sgjavâts fûr scjalins par podê montâ sù te cente parsore: a chei si rivave però dome cuntune scjale che daspò si podeve tirâ vie, daûr des usancis di chê volte.


text:
03 luglio 2007
Presentazion in Universitât
Par rispuindi a chestis domandis e cjapâ sù lis prospetivis pussibilis, cun cheste iniziative si è sielzût di da vôs ae int.
Il progjet de campagne di comunicazion F=MC2 Furlan = Mieç di comunicazion al cuadrât, inmaneât dal Cirf de Universitât dal Friûl, al à ufiert la oportunitât di indagâ fra i spetatôrs dai cines de regjon, no dome il gradiment pe campagne promozionâl ma ancje i aspiets de percezion personâl de lenghe furlane, dal so ûs e de sô promozion ufrint indaûr une realtât interessante e vivarose, buine di vierzi, massime ai esperts, prospetivis gnovis di progjetazion.
Apontament in sale Florio a Udin ai 10 di Lui aes 11.00.
3 commenti:
- thermonuke ha detto...
-
In furlan:
el sintiment e le (pre)vision di une lenghe, in furlan tal judizi e tal sintiment (o sinti) de int.
El impegno, (o le iniziative) par puarta indenant une lenghe.
Eco se o tabajavi cussi a me non o vevi une cjacarade EFICAç!
La promozion prospetive dal opinion te campagne disensibilaizzazion mi somee Aldo Giovanni e Giacomo: mi prenda una cadreg....
- 3/7/07 17:50
- Christian Romanini ha detto...
-
thermo, lis propuestis che tu fasis a son buinis, ma ten presint che no je mai une perfezion: lis soluzions a puedin jessi, anzit, a son simpri plui di une.
- 3/7/07 22:55
- thermonuke ha detto...
-
eco un esempli di doi muts di di le stese robe
mi corec el post di prim o volevi scrivi: Eco se o tabajavi cussi a me nono vevi une cjacarade EFICAç!
- 3/7/07 23:34


text:
06 marzo 2007
Doman al è consei comunâl
18 commenti:
- Renzo Tondo ha detto...
-
Mandi Christian, credo che tu conosca il blog di Aldo Rossi. Ti cita in merito al dibattito in corso sul friulano.
- 7/3/07 22:53
- thermonuke ha detto...
-
Al di la dal folclor e de polemiche divertent al e un fat:
Une Aministrazion che si e' impegnade a tigni ferme l'Irpef, l'ICI , a adegua les tariffes di cetrans servizis al ISTAT e a aumentà dome dal 10% le Tarsu, ancje considerant ce che si e viodut in altris comuns al e un risultat e un impegno di dut rispiet.
O soi simpri e TANTISSIM perples sun t'un restauro (s.Tomas) e sun t'un, a me avis, artificios entusiasmo, ator di un opare che, ancje se i bes e rivassin duç da rive ju, si viot za che no son i numar par mantignile a regjm decoros.
Si strenç sui bez par meti un cesso t'un centri social, ei centros sportifs, nestri orgoglio e an i spogliatoios semi-sieras e les doces fredes, i bes pes strades e son dome pai sblecs ma no si sa ce che al costara mantigni le struture (e no vin inmo tacat a taja l'erbe sul cuel dal fum....)
De cjampe, mi sares spietat une astension, forsite e an pierdut une ocasion par no semea i solits cuintri dut (e cj no jentrin i doberman di mariute).
- 8/3/07 12:00
- Christian Romanini ha detto...
-
Su sant tomâs: la clâf e je propit su la gjestion. La soluzion che jo o ai tal cjâf e je du une struture che no sedi une catedrâl tal desert che il comun al à di mantignî di bant. O pensi che, dant par scontât il valôr storic-culturâl de aree (pedrât o no pedrât), si puedi resonâ par un ûs turistic dal sît. Concets che par cumò a puedin semeâ astrats, ma che forsit no son nancje tant dificii di concretizâ. Ma se no si crôt in partence, dut al devente plui dificil. Par chest o ai domandât al vicesindic Ciani (tant di cjapiel: îr al à fat un figuron e par furtune che al è lui) di fâ daurman une cunvigne par presentâ la situazion in maniere complete.
a çampe di cualchi timp a berghelin masse lant cualchi volte fûr dal agâr, ancje se cualchi volte a àn reson; ca di ca mi pâr dut câs che ur fasìn cualchi assist di masse.
Par chest o ai volût intervignî disint che al sarès il câs, sì di confrontâsi ancje in maniere fuarte, ma evitant il "mûr cuintri mûr" che nol puarte di nissune bande. Risultât: lis ai sintudis come pitac di bande de çampe.
O speri però che la situazion a gambii.
- 8/3/07 12:16
- thermonuke ha detto...
-
Assist: tradot in furlan al e chalchindu dai toi che ur mostre le borse e ur dis: "dait ju chi che al dùl?"
ao tradot just?
- 8/3/07 12:33
- tuesin ha detto...
-
christian, tu disis...
Risultât: lis ai sintudis come pitac di bande de çampe.
par cè resòn ??
- 8/3/07 12:43
- Christian Romanini ha detto...
-
Parcè che mi è stât dit che prin di domandâ di sbassâ il nivel dal scuintri, e varès di miorâ la gjestion politiche e aministrative.
Cheste posizion e je legjitime e ancje jo o ai fat marcât il fat che si vedi di cjapâ esempli di chei che a lavorin (chel che al lavore).
Il gno invît a sbassâ il nivel dal scuintri, di evitâ "il mûr cuintri mûr" al jere un discors che al leve sedi a drete sedi a çampe. A çampe si son risintûts e chest mi à displasût parcè che le àn lete come une critiche a lôr. E si son sustâts.
Plui di une volte a àn vude reson a alçâ la vôs (come cuant che a disin che si à di jessi plui atents tal preparâ documents, iniziativis e vie indevant: si à di fâ simpri miôr e cualchi volte ur fasìn cualchi assist di masse), ma no rivi a capî parcè che lis ai sintudis.
Ca di ca, nissun segnâl.
Ergo, o ripet: o speri che la situazion a gambii.
- 8/3/07 13:37
- Christian Romanini ha detto...
-
La traduzion di assist proponude di Thermo, se propit propit no je chê leterâl, e rint avonde ben come metafore
- 8/3/07 13:38
- Christian Romanini ha detto...
-
fevelant dal consei e in particolâr di telefonie, fasint la premesse che l'iter dal plan al è stât lunc e tormentât e che si podeve gjestî miôr dute la facende, preparant prime la strade ae adozion e no scugnî corisi daûr parcè che ancje tal penultim consei lis cjartis no jerin a puest (e chi lis responsabilitâts no son di sigûr dai nestris uficis: vonde dâ la colpe al nestri personâl! consei in gjenerâl...)
o ai votât sì a chest plan par chescj motîfs:
parcè che o pensi che pluitost che jessi intune situazion salvadie di antenis che a puedin jessi plaçadis cence regulis, al sedi miôr vê il control de situazion, fasint un document che al previôt la istalazion des antenis su teren public, cussì di podê vê a disposizion dai citadins chest afit.
parcè che o pensi che l'afit dai terens nol vedi di jessi cjapât dome come une jentrade tes cassis comunâl e par tant o ai domandât che chescj bêçs a sedin di doprâ par cressi i imprescj pal control de salût e pe sigurece dai citadins, soredut di chei che a son preocupât (legjitimementri) de instalazion dai ripetitôrs.
parcè che o pensi che se l'ent public al sta atent, si puedi vê plui ciertecis ancje sul impat visîf di chestis antenis.
dut câs o invidi ducj i citadins a valutâ il plan adotâ e fâ lis lôr osservazions dentri di 30 dîs: lait in comun o telefonait (0432/948455) al ufici tecnic par cjapâ apontament.
- 8/3/07 13:51
- tuesin ha detto...
-
Thermo,
ce intindistu cun
"... folclor e polemiche divertent ...." ?? durant el consei ??
Mandi
- 8/3/07 15:14
- thermonuke ha detto...
-
No tuesin o intindevi premeti che o volevi di une robe serie.
Qualchi biele batude, ancje polemiche, tal consei talore si le sint ma no jentre cul discors.
Mancjaress che mi meti a daj dai folcloriscj ai conseirs....a n'd'ai za sintudis avonde ultimamentri sul secont....
- 8/3/07 15:53
- БopaT – Borat ha detto...
-
Compagno Romanino, sono arrivato fino cuì dal Kazakhstan per portare mia idea di rinovamento di comune di majano.
Ti volio fare miei complimenti per cura che avete voi per ambiente di comune. Vi daro uno indirizzo per una persona che scava buco in colle di fumo porta via tera. Poi volio fare complimenti per politici di vita publica che avete in vostro paese. Volio portare uno paio di loro in Kazakhstan. Noi abiamo tanta di fabbriche di matoni ma no abiamo cani che fano guardia. Alora voi dare a me guardiano cane e io do voi mia esperienza per migliorare vostro paese.
- 8/3/07 16:37
- MASANC ha detto...
-
Al mancjave nome un taziko (σpat-borat) che nol tabae (srîf) ben el talian, ma al capis ben el furlan.
Christian, les tôs lesions di furlan e tachin a fà efiet !!!
- 8/3/07 17:10
- a. da giussano ha detto...
-
capogruppo Romanini, non si faccia circuire da proposte kazake, segua la forza e l'entusiasmo del ringhio padano genuino che sgorga dall'area collinare di Majano-San Daniele-Ragogna!
- 8/3/07 18:03
- tuesin ha detto...
- Questo commento è stato eliminato dall'autore.
- 8/3/07 18:35
- tuesin ha detto...
-
al mancje nome el "tònd romàn" !, e dopo e sin cuincjas pes fiestes
E nus restin nome i dìs de vore !!
- 8/3/07 18:37
- Christian Romanini ha detto...
-
Mandi A. Da Giussano
o pensi che ciertis declarazions al sarès di evitâlis.
La fuarce politiche de Lega Nord Padania mi viôt dacuardi su cierts aspiets che a rivuardin la identitât e lis lidrîs, ma lis manieris di come che si esprim plui di cualchi esponent politic no mi plasin par nuie: pensâ che al parlament european al è un ciert Borghezio, mi fâs vignî i sgrisui, e che cualchidun sul nestri teritori al auguri al aversari di jessi mangjât di un cjan, mi pâr un brut esempli di fâ politiche.
Scuse Alberto Da Giussano, ma chest o pensi che nol fasi ben nancje a int in gjambe come il vuestri cjâfgrup a Maian, persone par ben e che o stimi.
- 8/3/07 20:24
- thermonuke ha detto...
-
E al a dite cjaf grup!
no chei altris doi....;-)
- 8/3/07 22:31
- MASANC ha detto...
-
Ben dite Christian, mi plasares gjontà quachi ulteriôr coment, ma le educazion e el rispiet mal vietin.
- 9/3/07 11:50


text:
Di agns, lis tantis associazions de diaspore a organizin – cu la poie dai ents locâi – viaçs di studi pai fîs e pai dissendents dai emigrants che, soredut di Istât, a àn la oportunitât di visitâ la tiere di origjin dai lôr vons. Chestis missions a varessin di rinfuarçâ la identitât, la lenghe e la culture furlane, stimolant intai fantats il sens di apartignince al Friûl, favorint – cuant che a tornaran indaûr tai stâts di residence – la promozion di manifestazions, incuintris e iniziativis conviviâls indreçadis a rilançâ Circui, Fogolârs, Fameis, e v.i., dulà che la etât medie dai ativiscj e je par solit une vore alte. Simpri plui dispès chest nol sucêt, e il Friûl al devente une semplice plateforme logjistiche che e paie, une curnîs che e ospite, jemplade di cors di talian, di business, visitis a Triest, a Rome o intai Paîs confinants. In chest mût, il cuadrut di tornâ a puartâ a cjase pai fantats al devente un acuerel confusionât, in stîl “grant tour”. «Ah sì, il Friûl, la tiere dai miei basavons, plene di centris comerciâi… O vin mangjât la polente, la pize e dopo o sin lâts a viodi Place Sant Marc, Redipulie e Triest». Plui voltis al sarà capitât di scoltâ discors simii.
CUALCHI ECEZION_ Pocjis, magari cussì no, a son ancje lis oportunitâts di incuintri cu lis associazions e i zovins furlans: dut al è pensât dai adults e no pues jessi la serade in discoteche a fâ “frescje” la organizazion. Esperience un pôc diferente – ancje se no je mancjade nancje li la gjite a Vignesie e in Cravuazie – chê vivude di 22 ativiscj zovins de Alef (Associazion Emigrants Furlans Lavoradôrs) che intai dîs passâts a Cividât a àn cjatât Christian Romanini che ur à presentât il nestri mensîl. I vincj fantats – cuasi ducj laureâts e libars professioniscj – che a vegnin de Argjentine e i doi dal Paraguay a àn disfueât cun curiositât la riviste, e mitiche e je stade la foto cu la bandiere dal Friûl – “Chê juste!”, a àn zontât.
Tra di lôr ancje Sandra Leòn dal Paranà, studis di comunicazion aes spalis e tante voie di riscuvierzi lis lidrîs de sô famee: «Il prin fin di setemane libar che o vin vût, pluitost che visitâ cualchi lûc turistic, o ai vût miôr organizâmi, e bessole o soi lade a Raussêt: Par me al jere plui impuartant: e je stade une vere emozion viodi la cjase di gno nono! Cumò il gno desideri al è chel di tornâ cun gno pari par che ancje lui al puedi viodi il Friûl e la cjase de sô famee».
Daniele Martina
Musiche / Carniarmonie: trentedôs stagjons di armoniis te mont furlaneAlessio Screm
Il festival che al met in rêt midiant de musiche Cjargne, Valcjanâl e Cjanâl dal Fier A son trentedoi agns che la Cjargne e je protagoniste di armoniis musicâls estivis, graciis al festival de mont Carniarmonie, la prime vere rassegne musicâl che e à pandût une maniere di fâ culture che cumò e je cetant […] lei di plui +
La tiere e la grepie / Lis âfs (ancje chês cjargnelis) a svolin ancjemò sui cjamps dal FriûlAdriano Del Fabro
Al cres il numar dai apicultôrs e dai bôçs, cundut des tantis dificoltâts che il setôr al à vût, che al à e che al è daûr a frontâ A son stâts agns dificii, tal passât, pes âfs (Apis mellifera) e pai apicultôrs. Prime preocupâts e in difese pai atacs dal acar Varroa; dopo i […] lei di plui +
La rassegne / Avostanis 2023, un viaç a scuvierzi ce che al reste de sacralitât
A son 32 agns che i Colonos a rindin l’Istât furlan un laboratori di sperimentazion creative e di riflession cence confins. Intal curtîl dal vecjo complès colonic di Vilecjaze, “Avostanis” e je deventade une rassegne che no si pues mancjâ par capî ce che si messede inte culture contemporanie no dome di chenti: culì a […] lei di plui +
Int di Cjargne / Magjie a CjarsovalasMarta Vezzi
Un dai lûcs dai Pagans in Cjargne Cjarsovalas, il paisut dai Pagans, al è sore Val e Rualp, frazions dal Comun di Darte, a 1.350 metris sul nivel dal mâr. “Al è un dai lûcs indulà che o puarti di plui la int – e conte Fides Banelli, mestre in pension che a fâs ancje […] lei di plui +
L’Editoriâl / Cuant vignaraie la “adunade” dai furlans?Walter Tomada
Tropis vitis aial il Friûl? Al sarès biel se a’ndi ves siet, come i gjats: o cetantis di plui, come i protagoniscj di tancj videozûcs che ur plasin ai nestris fantats. Magari cussì no, dut câs, un popul nol è mai bon di vivi dôs voltis: se i tocje disparî, al sarà par simpri. Se […] lei di plui +
Festival di Poesie Alpine / Autôrs di Ladinie, Grisons e Friûl a confrontGabriele Zanello
Tal incuintri di Bressanon ancje lis vôs di Gigi Maieron, Nelvia Di Monte, Gianluca Franco, Francesco Indrigo, Luigina Lorenzini e Antonella Sbuelz Tra lis comunitâts furlane, ladine e rumance a esistin relazions identitariis e culturâls une vore antighis, che massime tai agns Setante e Otante a àn vût un moment di gnove sfloridure ancje sul […] lei di plui +


text:
Carlo Sgorlon,
Ombris tal infinît,
Societât Filologjche Furlane,
Pasian di Prât, 2010
“Fatime Nissim, une biele zovine persiane, di pôc parsore dai vincj agns, e rivà a
S. Martin, un paîs de Basse, dopo vicendis une vore complicadis. Culì e podè viodi subit che l’inzegnîr talian che al jere stât so amì te citât di Abadan, no i veve contadis bausiis. Di fat tal borc e cjatà prontis par jê, intune cjase di contadins, lis trê stanziis che i vevin prometudis”.
Al scomence cussì il tierç romanç par furlan di Carlo Sgorlon, publicât de Societât Filologjiche Furlane. La zovine persiane de storie no je rivade di bessole in Friûl, e puarte cun se une vite gnove intal grim. I nassarà une frute, Eve, cuntun caratar ferbint che i ven de bande orientâl dai siei vons, che un al jere stât vuerilîr patriot. Une frute cun doi paris (e, plui tart, ancje un putatîf), par vie che la mari no le conte propite juste, in realtât e à vût doi oms e no sa cui che al è il pari de frute. La integrazion intun paîs forest no je mai facile, ce maravee se Fatime e cîr di slissâsi la strade cun cualchi bausie! Po la frute e cres, e cumbine cualchi dam, sicu ducj i fruts (ma ancje di plui…), e cognòs int interessante, parfin une viele ministre siorone che e à gust di zuiâ di cjartis cun jê. E che e varà une fuarte impuartance pal so avignî. La piture e devente la vere passion de sô vite e e fâs tancj cuadris, ma il plui biel e plui intens al à tant che titul propit “Ombris tal infinît”. Al rapresente doi oms che si petin sul ôr di un sfondaron e che no san nancje parcè: une metafore de esistence umane.
Naturalmentri e incrose ancje lis viis di cualchi om: Nicolau e Vitôr, in particolâr. E no saran esperiencis facilis, nancje chês.
Intal libri no mancjin riferiments ai acjadiments storics: lis trasformazions dal paisaç, il cumierç di armis, i riviei dal sessantevot, lis brigadis rossis e vie indevant.
E nancje no mancjin, come in dute la narative di Sgorlon, riflessions filosofichis e metafisichis, sintiments spiritualiscj e religjôs.
E in plui il libri al regale peraulis dismetudis, che al è un pecjât di no doprâlis di tant bielis che a son: malepasche, gaiandre, sdranade, ringhespîl, tachil, faniculis, darote. ❚
Laurin Zuan Nardin


text:
Di sigûr un libri di contis erotichis, scrit di une femine, par furlan, al pues jessi une robe une vore intrigose e no dome pal panorame editoriâl locâl. O stin fevelant di “Ses & barete” di Francesca Gregoricchio, a pene vignût fûr pe cjase editore KappaVu.
Si trate di un librut di vincj contis curtis dulà che la umanitât a ven viodude doprant une prospetive particolâr, di simpri presinte e fondamentâl te vite di ognidun ma che par secui e je stade tignude platade e vissute in maniere frustrade, ven a stai il ses.
Par frontâ cheste opare la autore e à fat une schirie di sieltis interessantis. Par scomençâ chê de conte curte che si palese come une forme ideâl par l’obietîf dal libri. Ogni storie e finìs cul jessi une pinelade di un cuadri unitari, esplorant un dai diviers aspiets dal rapuart de umanitât cu la sessualitât, passant dal plasê aes pôris, de tenarece aes frustrazions.
Un altri probleme frontât al è stât chel de sielte dal regjistri linguistic di doprâ. La Gregoricchio e dîs te prefazion di vê doprât il furlan «parcè che e je une lenghe ancje di tiere e di sanc», dut câs la scriture, te sô aparente semplicitât, e je une vore fine, elegante e soredut misurade, dulà che ancje lis realtâts plui picantis e lis descrizions plui crudis, che no mancjin, no deventin mai triviâls.
Il mieç doprât par tignî adun il dut al è chel de ironie, «mi plâs mateâ cu la idiozie dal gjenar uman» e zonte la autore. E je une version moderne di chê ironie popolane furlane, disincjantade e sclete, che, spes filtrade di mentalitâts repressivis, no simpri e je rivade a espression leterarie.
Il dut al è saurît, in maniere implicite, di un pont di viste feminin, che al dâ une vision dal dut particolâr al rapuart ses-podê, o se si vûl ses-predominance, cussì presint te nestre societât.
No sin plui tal opressîf sîscent des poesiis erotichis clandestinis di Eusebi Stella, o vin ancje za patît la trasformazion antropologjiche pasoliniane sucessive ae disparide de societât contadine de sô “trilogia della vita”. Al è restât un mont disorientât cuntune umanitât stranide e “avonde fûr di gamele” dulà che il concet di normalitât, se al esist, nol è facil di determinâ.
In sumis a somein dome des contis scabrosis, scritis di une femine, par furlan, ma a son un alc di plui intrigôs. ■
Maurizio Biasizzo
LA FABRICHE DAI… LIBRIS. Erotisim e ironie di Francesca Gregoricchio............
Di sigûr un libri di contis erotichis, scrit di une femine, par furlan, al pues jessi une robe une vore intrigose e no dome pal panorame editoriâl locâl. O stin fevelant di “Ses & barete” di Francesca Gregoricchio, a pene vignût fûr pe cjase editore KappaVu.


text:
«O ai cualchi dubi su la mê abilitât di fotograf ma nissun su chê di marangon» al diseve di se Sandro Becchetti.
◆ Roman, classe 1935 e muart intal 2013, la sô e je la storie di un anti-paparazzo e i ritrats dai siei “protagoniscj” a son sculpîts cu la netece dal scultôr dal len. Par cuindis agns, dal rest, al à molât di fotografâ e al à passât il so timp a intaiâ figurinis che dopo al piturave.
◆ De seconde metât dai agns ’60 Becchetti al à descrit il nestri Paîs imortalant centenârs di grancj mestris de culture e de art intun percors finît su lis pagjinis dai gjornâi di mieç mont, e Rome e je simpri stade al centri.
◆ Dai prins clics, cuant che, rapît dal incjant pe grande bielece de citât eterne, a ‘nt fasè un ritrat «clap par clap», fin a dute une schirie di ritrats dai grancj mestris de art e de culture talians e internazionâi.
◆ Un dai siei lavôrs plui famôs al è su di un furlan: Pier Paolo Pasolini. Intal 1971 al fasè un servizi fotografic pal cuotidian “Il Messaggero” fotografantlu inte sô cjase ae Eur, in vie Eufrate 9, dulà che al viveve dal 1963 cu la mari Susane Colussi e le cusine Graziella Chiarcossi.
◆ Un servizi fotografic che al ven mostrât li dal Centri studis Pasolini di Cjasarse fin ai 11 di Otubar cun la esposizion “Pieri Pauli Pasolini traviers il voli di Sandro Becchetti: framents di une narazion”, curade di Valentina Gregori.
◆ Il percors de mostre al cjape dentri ancje i ritrats dai amîs plui cjârs di Pasolini, di Bernardo Bertolucci a Dacia Maraini, e dopo Natalia Ginzburg, Federico Fellini, Giuseppe Ungaretti.
◆ Vie pes stanziis di Cjase Colussi si puedin amirâ ancje lis pocjis imagjins in blanc e neri de orazion funebre tignude di Alberto Moravia a Campo dei Fiori ai 5 di Novembar dal 1975, in ocasion dai funerâi di Pasolini. ❚


text:
Cine furlan
Il cine furlan è je une realtât recinte che e je cressude une vore dai agns ’80 in ca.
I films in lenghe taliane: il Cine in Friûl Modifiche
Par fa un cine a vuelin dai bêçs e des competencis no di pôc, tant e je vere che par solit i cines, ancje chei di grandis nazions, a son spes concentrâts in zonis precisis dulà che si cjatin i finanziadôrs e la int di mestîr par esempli Rome in Italie, la Californie in Americhe, Bombay in Indie e v.i.
In cheste suaze il Friûl al si è cjatât in une situazion emargjinade, cualchi film par talian si è fat soredut leât a la storie de prime vuere mondiâl.
Il prin, une vore interessant, al è il documentari di Chino Ermacora La Sentinella della Patria dal 1927. Fra i cines ambientâts in Friûl si ricuardin La Grande Guerra di Monicelli (che al à vinçût il leon di aur a Vignesie intal 1959 e il film hollywoodian A Farewell to Arms (Addio alle armi inte edizion taliane) dal 1957 dal romanç di Ernest Hemingway.
No ambientât durant la prime vuere mondiâl ma une vore significatîf al è stât Gli ultimi di Vito Pandolfi (1962) scrit da David Maria Turoldo.
La nassite dal Cine in lenghe furlane Modifiche
Il prin film in lenghe furlane al è stât Maria Zef di Vittorio Cottafavi dal 1981, il film ambientât in Cjargne da un romanç di Paola Drigo al è stât fat de RAI par furlan su la onde dal sucès dal film di Ermanno Olmi L'Albero degli zoccoli (1978) recitât in bergamasc che al veve vinçût la palme di aur al festival di Cannes.
Maria Zef nol reste un câs isolât e tai agns seguitîfs a si fasin altris films come Grafiz 'tun orizont (1984) e la trilogjie Cuintrileture part prime, secone e tierce (1986) di Marcello De Stefano.
La Mostre dal Cine furlan Modifiche
Tal 1988 il CEC di Udin al inmanee la mostre dal cine furlan. Di che volte la produzion di cines in marilenghe e cres simpri di plui e si forme une schirie di autôrs e di apassionâts che a imparin un pôc dal mistîr che al covente. Intal 1996 e nas il Concors par Tescj Cinematografics in Lenghe Furlane. Films tant che Buris, libars di scugnî vignì di Massimo Garlatti-Costa e Lidrîs Cuadrade di trê di Lorenzo Bianchini a vegni proietâts tes salis comerciâlis dal Friûl cuntun bon sucès.
I numars de cressite Modifiche
Se dal 1981 al 1987 i films furlans a son 7, dal 1988 al 1994 a 'nd è 34, dal 1995 al 2001 a 'nd è 62. La domande di prodots in lenghe furlane e esist e cuant che a vegni mandâts pe television a àn un bon sucès di public. Di sigûr i numar a saressin plui grancj se lis trasmissions televisivis dal servizi public a fossin stadis fatis cun regolaritât cemût che al proviodarès la Leç 482/99.
Personalitâts dal cine furlan Modifiche
- Siro Angeli
- Bruno Beltramini
- Giuseppe Bevilacqua
- Lorenzo Bianchini
- Renato Calligaro
- Paolo Cantarutti
- Toni Casula
- Renata Chiappino
- Vittorio Cottafavi
- Marcello De Stefano
- Carlo Della Vedova
- Gianni Fachin
- Michele Federico
- Massimo Garlatti-Costa
- Rino Gubiani
- Michele Marcolini
- Giorgio Milocco
- Dorino Minigutti
- Andrea Nardon
- Vito Pandolfi
- Benedetto Parisi
- Luca Peresson
- Lauro Pittini
- Remigio Romano
- Christiane Rorato
- Manlio Roseano
- Marco Rossitti
- Slapagnots
- Marcello Terranova
- Danilo Toneatto
- Mauro Tonini
- David Maria Turoldo
- Mara Udina
- Giancarlo Zannier
- Galdino Zuliani


text:
Sabide 1 di lui 2023, aes 20.30 a Tombe di Buje LEO VIRGILI & NICOLE COCEANCIG e VIDIDULE IN CONCIERT
Sabide 1 di lui 2023, aes 20.30 a Tombe di Buje
CENTRO SOCIALE DON CORRADO
LEO VIRGILI & NICOLE COCEANCIG e VIDIDULE
UNE SERE DI ISTÂT IN CONCIERT
Le iniziative e fas part dal progjet CULINIS DI MUSICHE & NATURE metût adun e promovût de Associazion culturâl EL TOMÂT APS e di LEGAMBIENTE DEL FRIULI COLLINARE,
in colaborazion cun CHEI DI TOMBE e PRO BUJE e con il sostegno ed il contributo della COMUNITÀ COLLINARE DEL FRIULI e del COMUNE DI BUJA.
Nicole Coceancig: cjantautore zovine, dal 2018 e interprete tocs inedits e popolârs furlans insiemi a varis musiciscj de regjon: e je une des vôs furlanis plui espressivis e ispiradis dai ultins agns che, cuntun repertori sanghin e poetic, e je simpri in ricercje straordenarie di une tradizion cosmopolite.
Leo Virgili: musicist polistrumentist, session man, rangjadôr e compositôr, cuntune vore di esperiencis di produzion musicâl par teatri, danze, radio, cine, publicazions editoriâls e musicâls tant che autôr e esecutôr. Al è diretôr artistic dal festival des lenghis minoritariis "Suns Europe" e de etichete 'Musiche Furlane Fuarte' .
Vididule Project: la energjie dal folk e la magjie dal flaut intun grup musicâl dulà che si messedin il folk, il rock, il pop e il blues e un repertori di tocs origjinâi in lenghe furlane, che a spieglin ad implen la identitât dal grup: Vididule, une plante rampighine che e puarte le proprie rose fasintsi strade ancje in lûcs erts.
LEO VIRGILI & NICOLE COCEANCIG e VIDIDULE PROJECT
UNE SERE DI ISTÂT IN CONCIERT
sabato primo luglio alle 20.30 nel Centro Sociale Don Corrado a Tomba di Buja,


text:
La Sale civiche dal Palaç comunâl di Cormons e à ospitât il 10n Congrès anuâl de Societât Sientifiche e Tecnologjiche Furlane, tignût ai 5 di Novembar stât.
Il simposi al è stât screât di bande dal president Marzi di Strassolt (foto 1), che al à volût ricuardâ in struc la storie e i obietîfs de Societât, ven a stai pandi l’ûs de lenghe furlane tes siencis e contribuî a la formazion dal lessic sientific furlan. Il professor al à ancje volût esprimi l’auspiç di cambiâ l’adietîf “furlane” tal non de societât metint un “di lenghe furlane”.
Il lustri che e gjolt la marilenghe traviers il sô implei tal setôr de ricjerce al è impuartant tant che la sô utilizazion te leterature, ma la necessitât di voltâ o inventâ gnûfs tiermins e à di jessi fate dome di chei che a cognossin la materie. La culture, la sensibilitât e la fonetiche furlane a son elements di tignî dongje in chest procès. Strassolt al à fât l’esempli de “Teorie dai grums”: non proponût di bande dal matematic (e sindic udinês) Furio Honsell, in lûc di “Teorie dai insiemits”; il concet di “grum” al rive plui svelt tal cjâf di un furlanofon che no chel di “insiemit”, che impen al sune di talianisim.
Ancje tal intervent seguitîf de diretore de riviste bilengâl (furlan/inglês) de Societât e dal C.I.R.F. prof. Piera Rizzolati (foto 2) si à volût marcâ la dificoltât che si cjate tal “passâ al scrit”, e che la associazion e cîr di favorî i autôrs che sielzin di scrivi par furlan.
Il prof. Attilio Celant (foto 3), docent di Gjeografie economiche e Preside de Facoltât di Economie, Universitât “La Sapienza” di Rome, al à tignût une lectio magistralis sul teme “Globalizazion, rêts e coesion teritoriâl. Il contribût de portualitât tal fâ sù un sisteme teritoriâl complès”. Une analisi su i cambiaments economics e i rapuarts di fuarce tal mont e su lis strategjiis pussibilis ancje te nestre aree.
I altris intervents de zornade a son stâts:
• Fulvio Stel, Dario Giaiotti (Arpa F-VJ, foto 4-5) – “Sino pronts par previodi ce aiar che o respirarin doman in Friûl?”;
• Francesco Marangon, Stefania Troiano (Universitât dal Friûl, foto 6) – “Payments for ecosystem services” a pro dal paisaç e dal ambient”;
• Valentina Cabbai (foto 7), Daniele Goi (Univ. Friûl) “Digjestion anaerobiche cumbinade dal pantan dal depuratôr cui refudons: pre-trataments par miorâ il procès”;
• Marianna Stella (Univ.Friûl, foto 8) – “La percezion dal fenomen imigratori intun studi demoscopic socio-teritoriâl. Il câs di Puçui”;
• Alessio Fornasin (Univ. Friûl, foto 9) – “La emigrazion interne in Friûl a fin Votcent”;
• Lorenzo Marcolini (ITI “A. Malignani”, Udin, foto 10) – “La esperience di CLIL in lenghe furlane intes scuelis superiôrs de provincie di Udin”.
Presint e content di vê la SSTeF in cjase Il sindic di Comons Luciano Patat (foto 11), al à volût ricuardâ tal so salût «Culì o sin simpri stâts furlans e in Friûl. La nestre e je une storie particolâr che e va difindude.» Daspò a àn partât i saluts de aministrazions regjonâl di bande dal assessôr a la istruzion Roberto Molinaro e dai conseis provinciâls gurizan e udinês di bande dal consilîr Luca Bigot e dal assessôr Enio Decorte; presint ancje il diretôr de Societât Filologjiche Furlane Feliciano Medeot.
Michele Calligaris
ATUALITÂT – Lenghe furlane, lenghe tecnologjiche............
La Sale civiche dal Palaç comunâl di Cormons e à ospitât il 10n Congrès anuâl de Societât Sientifiche e Tecnologjiche Furlane, tignût ai 5 di Novembar stât.


text:
Inte penultime setemane di Vicino/lontano mont, la rassegne estive dedicade ae mont furlane, miercus ai 24 a Salârs di Ravasclêt, a Cjasa da Duga, e je programade la presentazion di “Carnia, una guida” (Cjargne, une vuide): nûf itineraris “a planc” intes vals cjargnelis, contâts dal scritôr e animadôr culturâl Paolo Patui. Cul autôr, ancje la fotografe Ulderica Da Pozzo e il studiôs de Ete di mieç Angelo Floramo, par une cunvigne che e segne ancje la sierade de mostre fotografiche di Umberto Candoni “Così vicina, così lontana” (Cussì dongje, cussì lontane), vierte dai 29 di Lui. (A.I.) – 23.08.2022
83


text:
CENTRIDRETE
«Cui eletrodots, regjon plui moderne e trative»
Il pordenonês Luca Ciriani, 51 agns, atuâl conseîr regjonâl di Fratelli d’Italia, al è il candidât dal centridrete tal coleç uninominâl di Udin e Pordenon pal Senât. Lis sôs prioritâts? «Fermâ la imigrazion incontrolade e la islamizazion de nestre societât, che e derive ancje di cheste imigrazion incontrolade». Centrâi a son ancje i temis de famee e dal contrast al câl des nassitis. Ma la cuistion che i sta plui a cûr di dutis e je «la definizion di gnovis politichis fiscâls a pro de ocupazion dai zovins, parcè che a vivin une situazion di grant pinsîr, cualchi volte ancje di disperazion».
1 «La autonomie de Regjon e je autonomie finanziarie, se di no no je. Si riscje il dam e la burlade. Il gnûf pat de Serracchiani cun Padoan no mi convinç, parcè che nus risiervarà sorpresis amaris intal avignî in tiermins di riduzion de butade in jentrade, la rimodulazion dai decims e podarès fânus dam. Cjapâ la iniziative di une sô revision e tocjarà in câs ae gnove Zonte regjonâl. In gjenerâl, il pat che si sotscrîf cul Stât nol pues jessi un scheme fis, ma al larès verificât e modulât rispiet aes politichis fiscâls dal Guvier: une cierte politiche fiscâl e pues determinâ la riduzion des jentradis dal Friûl-Vignesie Julie, fasint dificile la gjestion des deleghis assegnadis. O crôt che si vedi di previodi une clausule di difese a pet di un limit minim che no si pues lâ sot te assegnazion dai contribûts».
2 «A esistin sedi leçs nazionâls che regjonâls in materie, al baste aplicâlis e finanziâlis in maniere adate».
3 «Il puart franc di Triest nol va vivût tant che un pericul, ma tant che une grande oportunitât. Il retropuart di Triest, se gjestît cuntune programazion su base regjonâl, al pues jessi bon ancje par ativâ la economie di dut il Friûl-Vignesie Julie. Il puart franc al à di jessi vivût, interpretât e programât daûr de logjiche di un disvilup regjonâl; a son buinis pussibilitâts che chest al puedi sucedi».
4 «Il nestri partît al à proponût un plan di disvilup e di aiût ae natalitât articolât sedi in tiermins economics sedi in tiermins di aiûts di servizis dai asîi nîts cu la defiscalizazion dai prodots dedicâts ai fruts. E je une grande cuistion sociâl chê di judâ la natalitât, massime intes fameis talianis che no puedin permetisi plui di fâ fîs».
5 «Nissune infrastruture e je a impat zero, però sedi la tierce corsie che i eletrodots a garantissin ae nestre regjon di podê jessi moderne e trative dal pont di viste dai invistiments, parcè che cence energjie e traspuarts no si va di nissune bande».


text:
Dotôr Beppino Colle, diretôr sanitari de Ass3, aial let il gnûf Libri vert su la sanitât regjonâl?
Sì, lis mês osservazions lis ai za mandadis al assessôr, doprant la vie istituzionâl, ancjemò un mês za fa.
E ce pensial?
Che e je dal sigûr une iniziative gnove, che e à dât la pussibilitât di tirâ dongje parês e judizis. L’impuartant al è cumò che su chest materiâl e sedi fate une opare di programazion, che e tegni cont de maiorance dai intervents.
E lui, cuâi rilêfs aial fat?
No ju volarès rindi publics. Apont, o ai vût miôr cjaminâ sul troi istituzionâl e inviâ a Kosi? il gno pont di viste, traviers i mieçs indicâts. Spietìn e viodìn ce che al burìs fûr.
Po ben, Colle: si sarà fat une sô idee sul stât di salût dal sisteme sanitari regjonâl?
Dal sigûr nol à la fiere. Mi pâr anzit che al deti buinis rispuestis aes esigjencis dai utents: al è ben furnît e al da la juste atenzion aes tecnologjiis avanzadis. Si à di cressi ancjemò, invezit, tai rapuarts inter personâi fra operadôrs e cui pazients.
Ven a stâi?
Tal nestri lavôr o varìn di recuperâ chê sensibilitât che nus distingueve tal passât, viers i malâts. Mi spieghi: infermîrs e miedis a jerin assistents, prin che dipendents. Cumò al somee che o setin plui dipendents che assistents. Dal ciert, chest al vâl a ducj i nivei. Al covente recuperâ l’aspiet uman, tal nestri lavôr. La tecnologjie e à sburtât cheste rivoluzion che paradossalmentri si metin tes mans de sience, lassant de bande il fatôr uman. La organizazion de sanitât e à di cirî l’ecuilibri just fra aziendalisim e umanizazion, ma cence restâ indaûr cu la tecnologjie. E sarà cheste le gnove sfide. Anzit: il gnûf teren di coltâ.
Lui al lavore pe Ass numar 3. Apont, le aziende socio sanitarie dal Friûl de Alte: realtât di mont, par di plui. Cuâl saraial il destin dai piçui ospedâi?
A varan di vê e di rispietâ «standards» minims. E su chescj si scuen jessi «di fier», par vie che e va sostignude prin di dut la sigurece dai pazients. A àn di funzionâ par fâ front aes necessitâts de utence e a àn di deventâ un riferiment ancje di un pont di viste sientific e tecnologjic. No si pues no tignî cont de lôr funzion. E la nestre Regjon no pues fâ di mancul di lôr, se ben organizâts.
Cemût viodial l’ûs des nestris lenghis te sanitât taliane?
Si sin dâts un grum da fâ. Cjapìn il furlan: il rapuart jenfri miedi e pazient al ven sburtât, al è plui clâr, plui comprensibil. Saial trops che mi fevelin par furlan cuant che a àn bisugne dal diretôr sanitari? E je propit une cuistion antropologjiche: in marilenghe a cjatin espression ancje i sintiments.
E par chês altris lenghis de nestre regjon?
O vin situazion autoctonis, là che o vin cirût di dâ rispuestis, traviers cors di formazion dai nestris operadôrs. Une volte che a cognossin la lenghe, cheste situazion e podarès rapresentâ un pont di fuarce soredut pe liberalizazion dai flus dai utents. Chest al vâl pal sclâf, plui che pal todesc. O pensi a la int che e jentre in Friûl de Europe a soreli jevât, plui che de Austrie.
Ma cussì a son rivâts ancje i lôr infermîrs. Un pôc tant che il vencul dal idraulic polac.
No lu ai viodût positivementri, il lôr inseriment, ancje se al è stât un pas obleât par vie de carence dai nestris. Al è un fat che la introduzion dai operadôrs extracomunitaris tai nestris ricoveris al à complicât propit i rapuarts umans cui nestris vielis. La comunicazion e je un pont centrâl te cure. Cemût che o ai dit prime: par furlan si esprimin ancje i sintiments.
OSCAR PUNTEL
ATUALITÂT – Libri vert pe Sanitât-3............
Dotôr Beppino Colle, diretôr sanitari de Ass3, aial let il gnûf Libri vert su la sanitât regjonâl?


text:
Fevelâ di agriculture in Cjargne al è un pûr eufemisim: i pascs verts, la vite sane de mont, la stale – mai cun mancul di cuatri vacjis – la «mê» latarie, a son aromai lûcs comuns, romantics cence altri, di un timp che al è lât par simpri. Lis tantis cunvignis e taulis tarondis de politiche di turni no àn puartât a nuie. Lis peraulonis a rivochin ancjemò, intant che un slavin al riscje di fâ saltâ fûr il riulut prime armoniosementri util ae mont, e cumò invadût di une vegjetazion deventade indomabile. E culì o tocjìn un altri pont che al dûl: lis sistemazions idraulichis forestâls. Lis dôs robis, lu dîs il bon sens, di là dai compits dovûts de regjon, a varessin di intersecâsi e di lâ in paralêl par fâ in maniere che la mont e sedi sigure. Si diseve che i vêrs paladins des monts a son soredut i siei abitants: salvâ la mont al vûl dî salvâ la planure. Juste, ma chescj difensôrs no vivin dome di aiar: par restâ sul puest ur coventin struments ad hoc, che ae fin a tornaressin utii a ducj. Un teritori ben tignût al elimine cuasi dal dut i inspietâts, ma prevedibii atacs atmosferics, e duncje i finanziaments publics par meti un blec a saressin sparagnâts. Par difindi la integritât dal teritori e covente une agriculture difondude, e cun chê une zootecnie che la Cjargne no pues svantâ; une alternative e podarès jessi la fruticulture. Naturalmentri, une fruticulture moderne, cui sistemis di coltivazion e cu lis varietâts plui domandadis: fasìnsi une idee zirant pes Provinciis autonomis di Trent e di Bolzan. Si puedin praticâ doi gjenars di fruticulture: chê maiôr (coltivazion di miluçârs, di piruçârs, di siespârs, di pierçolârs) e chê minôr (frambue, cerniculis, ue grispine e trisculis). Cheste fruticulture in Trentin e je rivade a formis di specializazion tecniche e di capacitâts imprenditoriâls di prin ordin, cjapant dentri ancje la piçule latarie di paîs e trasformantle in yogurtarie.
Chestis coltivazions a puedin contribuî a mantignî plui coltivât e duncje plui plasevul l’aspiet des vals de Cjargne. Il paisaç che al trasmet la imagjin de trascurance e dal abandon nol è dal sigûr l’ideâl par tirâ dongje i turiscj. Tra il dî e il fâ e je di mieç la volontât di bande di ducj: dai cjargnei, che a àn di meti di bande lis diatribis leadis al frazionament dai fonts ancjemò coltivabii e dulà che i confins (purtrop) a paronin, ai politics regjonâi che a àn di fâ front comun e di dâ i struments necessaris par copiâ e magari par miorâ il model dal Sudtirôl, e tal stes timp proviodi al riordin fondiari che nol à di deventâ la scuse buine par no fâ.
DINO TEMIL
ATUALITÂT. Fruticulture? Parcè no............
Fevelâ di agriculture in Cjargne al è un pûr eufemisim: i pascs verts, la vite sane de mont, la stale – mai cun mancul di cuatri vacjis – la «mê» latarie, a son aromai lûcs comuns, romantics cence altri, di un timp che al è lât par simpri. Lis tantis cunvignis e taulis tarondis de politiche di turni no àn puartât a nuie. Lis peraulonis a rivochin ancjemò, intant che un slavin al riscje di fâ saltâ fûr il riulut prime armoniosementri util ae mont, e cumò invadût di une vegjetazion deventade indomabile. E culì o tocjìn un altri pont che al dûl: lis sistemazions idraulichis forestâls. Lis dôs robis, lu dîs il bon sens, di là dai compits dovûts de regjon, a varessin di intersecâsi e di lâ in paralêl par fâ in maniere che la mont e sedi sigure. Si diseve che i vêrs paladins des monts a son soredut i siei abitants: salvâ la mont al vûl dî salvâ la planure. Juste, ma chescj difensôrs no vivin dome di aiar: par restâ sul puest ur coventin struments ad hoc, che ae fin a tornaressin utii a ducj. Un teritori ben tignût al elimine cuasi dal dut i inspietâts, ma prevedibii atacs atmosferics, e duncje i finanziaments publics par meti un blec a saressin sparagnâts. Par difindi la integritât dal teritori e covente une agriculture difondude, e cun chê une zootecnie che la Cjargne no pues svantâ; une alternative e podarès jessi la fruticulture. Naturalmentri, une fruticulture moderne, cui sistemis di coltivazion e cu lis varietâts plui domandadis: fasìnsi une idee zirant pes Provinciis autonomis di Trent e di Bolzan. Si puedin praticâ doi gjenars di fruticulture: chê maiôr (coltivazion di miluçârs, di piruçârs, di siespârs, di pierçolârs) e chê minôr (frambue, cerniculis, ue grispine e trisculis). Cheste fruticulture in Trentin e je rivade a formis di specializazion tecniche e di capacitâts imprenditoriâls di prin ordin, cjapant dentri ancje la piçule latarie di paîs e trasformantle in yogurtarie.


text:
Fameis e je une serie di 6 libris ilustrâts che a contin cui voi dai fruts tantis fameis, diviersis ma plenis di amôr. In “Doi nonos scompagnâts” il protagonist al è Vigji, che al conte di cemût che al è pussibil meti insiemi une famee cun int che no je nassude intal stes puest, che no fevele la stesse lenghe e che no pree inte stesse maniere! Chê dal piçul Vigji e je propit cussì, e cuant che e rive la ore di fâ di cene, cheste famee e fâs sintî la sô lenghe, uniche e particolâr. E alore, al vâl propit la pene di preparâ une biele torte…
Dettagli
2017 Golaine par fruts “Fameis” – pp 20
©2017 Kappa Vu
Progjet finanziât de ARLeF – Agjenzie Regjonâl pe Lenghe Furlane
Tescj e ilustrazions: Francesca Gregoricchio
Grafiche e impagjinazion: Luca Marchesan – Diapason Italia Srls
Audioleture: Daria Miani
Consulence e supervision tescj e imagjins: ARLeF – Agjenzie Regjonâl pe Lenghe Furlane
Distribuzion: www.kappavu.it
Cjale e scolte la leture dal libri achì:


text:
Restyling pes palestris dal Marinelli, fnît di regolâ il cuviert al Ceconi, concludude la realizazion dai passaçs in sigurece dal gnûf terminal pai students di vie de Faula al centri studis di vie Leonardo Da Vinci, cuasi finîts i adeguaments de aule magne al Copernico. Aprofitant dal Istât, la Provincie di Udin e à dât sburt a une serie di intervents intes sedis scolastichis di Udin e dal teritori provinciâl (al Linussio di Codroip ma ancje al Marchetti di Glemone) che i permetaran ai students di vê dai spazis rinovâts e ancje gnûfs furniments intal an scolastic 2016-17.
Un impegn bande lis scuelis che l’Ent al larà indevant a mantignî coordenant la manutenzion ordenarie ma ancje lis fasis di cualchi lavôr consistent di manutenzion straordenarie intal istitût Ceconi, Zanon, Deganutti, Uccellis. Intervents che a laran indevant cun modalitâts operativis za concuardadis cui dirigjents scolastics par limitâ al minim i problemis pes scuelis. Di plui di 4 milions di euros l’impegn economic complessîf par chel che al rivuarde la capitâl furlane. “Lis scuelis superiôrs a son ‘osservadis speciâls’ de bande de Provincie di Udin – a confermin i esponents de Zonte provinciâl –. L’impegn dal Ent al è simpri stât massim par dâ ai nestris fantats aulis, laboratoris e locâi adats ae ativitât didatiche. Ogni an, cun di plui, si interessìn di definî il plan de ufierte formative metint gnûfs cors/articolazions ancje in funzion dai potenziâi disvilups de economie locâl. Ducj compits che lis nestris struturis a fasin cun responsabilitât e atenzion stant che pensâts a sostignî e fâ cressi l’avignî de nestre comunitât.”. Impegns che la Provincie e scugnarà molâ cun la sô sieradure proviodude de riforme dai Ents locâi.
E propit in riferiment al futûr coordenament des scuelis superiôrs, il president Fontanini al rimarche cemût che al sedi “inconcepibil che dut il nestri patrimoni di cognossincis e esperiencis al vegni dismantelât cul passaç aes 10 Uti dal nestri teritori. La Provincie e domande che la competence e resti in cjâf al Ent ancjemò par un an e mieç almancul, fin ae fin dal mandât aministratîf”. ❚
✒ Redazion
La Provincie e lis scuelis. Fontanini: «Inconcepibil che il patrimoni di cognossincis e esperiencis al vegni dismantelât»............
Restyling pes palestris dal Marinelli, fnît di regolâ il cuviert al Ceconi, concludude la realizazion dai passaçs in sigurece dal gnûf terminal pai students di vie de Faula al centri studis di vie Leonardo Da Vinci, cuasi finîts i adeguaments de aule magne al Copernico. Aprofitant dal Istât, la Provincie di Udin e à dât sburt a une serie di intervents intes sedis scolastichis di Udin e dal teritori provinciâl (al Linussio di Codroip ma ancje al Marchetti di Glemone) che i permetaran ai students di vê dai spazis rinovâts e ancje gnûfs furniments intal an scolastic 2016-17.


text:
Il 1996 e je une date spartiaghis inte tradizion dal teatri furlan o, miôr, di chel teatri che al unìs la scriture ae sô trascrizion seniche, il test al spetacul. Une storie lungje, che ancje in Friûl, almancul de metât dal Votcent, e fâs dal teatri dal vîf une ocasion favoride pe trasmission di valôrs, ideis, umôrs coletîfs, identitâts ancje linguistichis. Si cree e si infuartìs cussì intal timp ancje une sorte di sisteme che, in mûts diviers intal Votcent e intal Nûfcent, si inricjìs di dramaturcs che a progjetin la lôr scriture in funzion de sene, e naturalmentri di atôrs, di preparadôrs di spetacui e di compagniis, sburtâts de passion disinteressade de esperience amatoriâl.
In cheste biele vicende, il 1996 al puarte duncje une cesure fuarte. Di fat, al è l’an de preparazion dai Turcs tal Friûl di Pasolini, là che, sot de vuide di Elio De Capitani, un professionist de sene, e ven coinvolzude la flôr dai atôrs furlans diletants, metûts ae pâr cun cualchi “coleghe” di mistîr, cemût che al è stât il câs, par esempli, di Lucilla Morlacchi e, pe partidure musicâl, di Giovanna Marini. Al è stât un fat sflandorôs, restât lezendari no dome pai risultâts artistics alts o pe dimostrazion, in graciis di Pasolini, che il furlan al podeve jessi pleât ancje al sublim de tension tragjiche. Soredut, di chê esperience e madrès in tancj atôrs furlans une gnove cussience, che e sburte tancj di lôr, massime chei zovins, a fâ un salt di cualitât e a sielzi il teatri tant che reson di lavôr, di mistîr e di vite.
E duncje, intant che il teatri amatoriâl al va indenant pe sô strade “popolâr”, ve che di li si invie il fenomen di une gnove vivarosetât teatrâl, che e esalte in particolâr i agns Novante dal secul passât.
Si crein laboratoris, si sperimentin spazis no convenzionâi tant che intal curtîl dai Colonos, par fâ e par proponi teatri, a vegnin sù autôrs gnûfs di ultime gjenerazion, a nassin compagniis zovinis di atôrs, e anzit cualchidun di lôr al introdûs inte scriture pal teatri ancje la figure moderne de atore-autore, che si cûs intor la proprie partidure verbâl e gjestuâl, pensade par afabulazions solitariis o par un coletîf, intal câs di lavôrs di grup. E risalte soredut la cussience fuarte che ducj a frontin e a interpretin il propri impegn pe sene, e specie par chê par furlan. Chest al pâr anzit il risultât di sieltis claris e motivadis, là che ancje la adozion dal codiç linguistic e cjape origjin no di propuestis esternis, plui o mancul imponudis dal aiar che al tire, ma di intindiments comunicatîfs precîs e di tematichis specifichis: che si trati di sene comiche, come intal câs dal Teatro Incerto, o di sene dramatiche, come – par fâ cualchi esempli – pes dramaturgjiis di Paolo Patui, Paolo Sartori, Carlo Tolazzi e altris ancjemò.
Al è clâr che alore di li a nassin scrituris e pratichis sigladis di sensibilitâts marcjadis, cuasi cun firme di autôr, che dopo, singolarmentri, e alimente une oficine personâl, furnide ancje de pratiche robuste cu lis regulis dal scrivi (e dal fâ) teatri, e pensade par progjets espressîfs specifics, no par puartâ aghe al mulin di chê che i disin identitât o de difese de lenghe. Aspiets, chescj ultins, che a puedin ancje jessi presints, ma, intal teatri che al funzione, tant che seconde istance e tant che consecuence indirete.
Ma vuê, ce restial di chel ferment? Aial impiade une flamade dome episodiche o aial metût pardabon lis semencis dal futûr? Intai orizonts temporâi fluits di vuê e di doman, al pâr dificil dissegnâ une mape clare, buine di fissâ panoramis definîts e percors no ocasionâi. Di fat, il senari teatrâl furlan di cumò al pâr un teritori di isulis, no di penisulis e tant mancul di continents. La mê impression e je che si sedi smamît chel humus spontani di condivision coletive, cuasi un spirt di moviment difondût, che al à coltât il passât resint, unint atôrs, autôrs e public intune spiete comune e intune comune tension. Vuê al pâr che ognidun, cuant che nol à butât jù lis armis, al procedi e al lavori par cont so, meteore e no astri di une costelazion.
Segn dai nestris timps slavrâts, confondûts e passîfs, si disarà, intun moment epocâl che, ancje in Friûl e intal so teatri, al sa di transizion. No ai la sfere di cristal par azardâ ipotesis di viis di jessude. O sai però che lis veris soluzions no podaran vignî ope legis o di incentivazions plui o mancul caladis dal alt, cemût che par esempli al è sucedût cu la esperience de Farie teatrâl furlane. Une ocasion pierdude, cheste ultime, che anzit, pai siei risultâts deludents e pe mancjade condivision dal bas, e à contribuît a morestâ no di pôc i entusiasims di tantis inteligjencis teatrâls dal Friûl, di là des stessis spietis dal public. E duncje, mi limiti a constatâ che in ogni câs cualchi nestri autôr e teatrant plui inovatîf al va indevant a comparî ogni tant, in trincee, si disarès, e inte sperance che il “sisteme” teatrâl dal teritori al torni a scometi suntune sene furlane mancul scontade e mancul consolatorie.
Nol è pôc, ai ultins paradôrs de tradizion siore di un teatri di microaree, che in ducj i siei passaçs al à savût intratignî rapuarts vîfs cul propri timp, rapresentâ i umôrs e cualchi volte, in cualchi tape tant luminose, trasfigurâ la perifarie in imagjin dal mont.
Mi plâs pensâ dopo che propit intes fasis liminâls, intes faiis sospindudis tra il vieri e il gnûf, intes snodaduris di passaç, a sedin in incubazion lis energjiis plui interessantis e sorprendentis. Saraial cussì? Il dibatiment al è viert.
di Angela Felice
(studiose di leterature e teatri, diretore dal Centro studi “Pier Paolo Pasolini” di Cjasarse, za diretore dal Teatro Club Udine)


text:
Sacîl
La nassite dal piçul cjistiel su la isule dal Livence e torne sù ae fin dal secul X. O savìn che tal 1207 il patriarcje Volfêr al convocave la Curia vassallorum tal cjistiel di Sacîl. In chê volte, il complès al jere formât dal Cjistiel Vieri e dal Cjistiel di cort, cenglâts di muris e di fuessis cun dôs puartis di acès, une viers il Friûl, clamade Borgo Ricco, chê altre orientade viers il Trevisan, clamade Inferiôr o di Sant Gregori. Par vie des menacis che a vignivin dai Caminesi e dai Scaligeri, daspò un periodi di abandon, tal 1274 e tal 1325 lis fuartecis a forin infuarcidis intes difesis par volontât dai patriarcjis Torians, prime Raimont e daspò Pagan. Altris mioraments a forin metûts in vore tal 1347, cuant che il patriarcje Bertrant di Saint Geniès al fasè fâ sù lis muris de cente che dal cjistiel a rivavin fin tal puart, e tal 1409 par man dal patriarcje Antoni Panciera. La plui complete descrizion des fortificazions di Sacîl e je di G. Marchesini: fevelant dal sît (1957) al scrîf che "lis ruvinis dal cjistiel tant antîc ancjemò si viodin ator dal templi maiôr de citât".